text:
Premio Chuchubi
ORANJESTAD (AAN): Recientemente Fundacion Lanta Papiamento (FLP) a cumpli su di tres aniversario. FLP a celebra esaki cu un actividad festivo den Sala Madonna na Instituto Pedagogico Arubano.
Un programa varia y hopi interesante a percura pa tur e personanan presente por a gosa di un anochi di Papiamento.
ORANJESTAD (AAN): Eric Franciscus Tchong a nace na Aruba 3 di Oktober 1941. Cu su 10 aña el a bay Hulanda, na unda el a caba su lagere school na Oudenbosch, su Mulo na Rotterdam y Kweekschool na Nijmegen. Na Rotterdam el a sigui lesnan priva di piano y despues a bay tambe muziekschool na Rotterdam.
Durante su añanan di estudio na Nijmegen el a forma parti di e orkesta Arubano “Tropical Serenaders” como bahista. Eric ta un autodidactico riba guitara clasico. Na 1965 Eric a regresa Aruba unda el a dedica 31 aña na formacion y educacion di nos hobennan.
ORANJESTAD (AAN): Diadomingo awor, dia 27 di maart 2011, Fundacion pa Talento Musical “Donny Laclé” ta presenta su Concierto Dominical, su concierto di tur fin di luna. E concierto aki ta existi 11 aña caba y ta masha popular.
Manera semper e concierto aki ta tuma luga den “The French Steak House” di Manchebo Beach Resort & Spa, di 11.00 or mainta te 13.00 or.
ORANJETSAD (AAN): Recientemente E Presidente di Parlamento Hulandes Gerdi Verbeet hunto cu Alexander Pechtold (lider di e fraccion D66) a habri Diaranson 9 di maart e exposition: ‘Theaters van Democratie’.
E exposicion ta e resultado di un estudio over di arquitectura di salanan plenario di Parlamento realisa door di e achitectenbureau XML hunto cu studiantenan di arquitectura di TU Delft.
PARADA
Awe POPO ta bolbe riba e parada di mucha di Dialuna ultimo. Na comienzo prome cu parada por a nota claramente cu e ambiente di parada no tabata tey manera custumber. Pero asina cu e parada a cuminza pasa, a lubida riba esaki y lubida tambe cu ta un fecha nobo. Bo a sintibo atrobe “den Diadomingo di parada”. Ta na final bo ta bin realiza cu e parada a caba y ta otro dia nos ta den y no e dia normal di parada.
WEEKEND
LARGO
E cambio di fecha di parada di lucha a haci e fin di siman bira un fin di siman largo. Ata POPO cu Stellage di Majestic den touw, y despues ata Mr. Forlaif 90 tambe den otro pidiendo POPO pa busca Popina. POPO a bisa Forlaif pa tira bista riba su Cranberry y mira cuanto “missedcall” el a ricibi di POPO . Keto bay: “Mi ta ocupa awor, laga bo mensahe” y … piiiiiieeeeepppp. E contestacion nunca ta bin, ni ora cu Popasita yama. Pesey POPO no mester di un Popina, e tin Popasita caba. E Stellage sa masha bon cu diasabra anochi POPO no tabata tin su bril bisti.
HEBBE
HEBBE
Awe si POPO a haya oportunidad pa skirbi poco mas riba Hebbe Hebbe di e aña aki. E exito grandi e aña aki sigur tabata na grandi pa e bandanan musical cu a toca a pesar cu e transmision na television tabata di “nos ta duna boso loke nos kier y voor de rest mond dicht!” “Boso no tin nada di bisa !!”
ORANJESTAD (AAN) – Den Occidental Hotel ballroom tabata tin un bunita atardi di eleccion di Lillyputters Peuterschool caminda nan a escoge su princesitanan pa 2011.
Tur e participantenan tabata masha bunita mes y a keda manera un barbie.
E SAPATO
Diaranzon anochi mi a pusta y mi a gana. Mi a pusta cu algun amigo di mi yiu cu nan por mira Tele Aruba numa den e transmision dilanti Postkantoor, di Hebbe Hebbe y cu nan lo no mira Le Groove y kizas ni Rincon Boyzz. Ora nan a puntrami pa kico, mi a contesta cu ta pasobra Tele Aruba ta corta e programa tur aña ora cu e banda of bandanan final tin cu toca ainda. Nan a keda persisti cu mi ta kiboca. Despues di a bishita Hebbe Hebbe mi a bin topa nan sinta pafo, y nan tabata tur desapunta cu tin.
Mi a compronde ayera cu ta masha hopi hende a keda desapunta y ta cos di custumber. Nan ta lubida cu na Aruba “bo ta conta ora tin un interes di gana cu bo”. Canalnan di television parce no tin interes di nan televidentenan y e canal cu lo kier dedica na esaki mes lo no drenta tampoco si tin otro ta transmiti e evento… Tur esey ta haya y tur sorto di excusa tin pa tapa, manera no tin overtime, sponsornan no ta cubri gastonan, cierto programa tin prioridad of ta paga etc.
ORANJESTAD (AAN): —Diadomingo ultimo a tuma lugar e concierto di Marco Bakker y Ernst Daniel Smid, kende nan ta e popular baritonnan Hulandes di musicals y operette.
Nan a bini Aruba especialmente pa tene e concierto aki cual a worde organiza pa Circulo Arubano Pro Arte cu cooperacion di algun patrocinador.
Un publico grandi a presencia e bunita concierto aki.
ORANJESTAD (AAN)- Durante un atardi yena cu fantasia y creatividad a tuma lugar e eleccion di reina di Debby Doo pa carnaval 2011.
Un decoracion bunita haci pa Tia Debbie, y un tremendo show organiza pa jufrouw Emeli Trimon cu su ayudante jufrouw Liz Becker y cu cooperacion di tur e jufrouwnan hunto cu tur mayornan y demas invitadonan a eligi Kiana de Cuba como reina di carnaval di Debby Doo.
MES
RUTA
Diamars anochi a tuma luga e reunion entre SAC y e Gruponan cu ta bai participa na e Lighting Parade diasabra awor. E anochi a bai den un bon ambiente durante cual SAC oficialmente a participa na e gruponan cu SAC ta bai encarga y coordina Lighting Parade cuminsando e aña aki.. SAC a informa na e gruponan cu SAC como e fundacion cu ta encarga cu Carnaval lo sigui cu e fiesta aki y lo percura pa hacie mescos of miho, mirando cu esaki ta un di e actividad cu ta trece hopi mirones.
Hopi ta arubianonan bibando den exterior of turista cu ta bin di afo specialmente pa forma di e Lighting Parade.. Tambe a wordo informa na e gruponan cu cada grupo lo haya un miembro di SAC cu un crew kende nan ta encarga cu e grupo pa si acaso tin cualquier emergencia.
PARADA
POPO a tira un bista diadomingo riba e parada di mucha. Locual POPO tabata sigur di lo mira a resulta tambe. Lidernan di grupo, y cu esey mi kiermeen esnan cu ta dirigi e muchanan y esnan cu ta pusha roadpiecenan etc. POPO a kere di lo mira e ehemplo porfin pero ta bebida fuerte tabata manda. Mester pasa cu cervez den man y otro bebidanan alcoholico.
Pero na banda, ta e fiesta di alcohol a tuma lugar atrobe y si mira potretnan mes, no por mira hende sin cu nan tin e bebida den man. Carnaval di Aruba a parce carnaval di “show me your alcoholic drink”.
Asina cu fotografo kier saca portret, e boter of glas di bebida tin cu sali prome pa wordo hisa pa saluda e fotografo of camarografo di television.
WEEKEND
Fin di siman ta tras di lomba. Locual POPO a wanta atras diadomingo, POPO ta cuminza cune y esey parce a bira un topico di hopi papiamento. POPO no a publica di dje ayera pa por a pone e carnaval di mucha dilanti pa laga otro cosnan pa despues.
JENNYREE
For di diabierna POPO a cuminza haya mensahenan via e-mail for di Corsow den cual a elogia masha hopi e presentacion di Jennyree como e representante di Aruba na e certamen Internacional. Nan a haya tambe cu e candidata di Aruba no a wordo huzga corecto. Loke si POPO a bisa algun persona ta cu e candidata di Aruba Jennyree no a cay den premiacion, pero e comentarionan ta mustra su trabao perfecto cu el a haci como representante di Aruba. POPO a mustra hasta riba publicacion den un corant hulandes for di Corsow cual publicacion a carga e show di Jennyree, y eseynan bo ta sinti orguyoso sin cu bo tabata tey y cu e publicacion aki a ser haci. Pabien Jennyree di parti POPO pa bo representacion di nos isla.
PARTICIPA
POPO a haya tambe e comentarionan di cu Aruba y St. Maarten lo no participa mas loke a wordo confirma ayera, pero tambe POPO a tende di otro pais cu lo a laga sa di lo no participa mas den e certamen ey. E pregunta cu ta yega den mente di POPO un biaha mas ta: “Pakico tur ora cu tin algo entre Aruba y Corsow ora ta un competencia, mester tin problema of malcontento?”
LIGHTING
Ata POPO a tende di problema den asunto di organizacion di Lighting parade. POPO no a kere cu ta un problema locual tambe POPO a haya sa. Tur cos ta sigui normal. E unico cos ta cu despues di 30 aña e coordinacion y direccion di e parada ta pasa den man di SAC. POPO a keda cu solamente un pregunta: “Kico nos ta bin haya awor di Aruba Tivoli Club cu a pone e fundeshi pa nos Carnaval?”.
Eleccionnan, carosanan, ballonen parade, fakkeloptocht, lighting Parade, cu a engrandece e celebracion di pueblo.
HEEEEEEY
Awe POPO no por keda sin grita HEEEYYY.. POPO a spera diadomingo y ayera pa scucha e kehonan y criticanan relaciona cu eleccion di Reina di Carnaval. Tur aña nos ta critica resultado di hurado na grandi, tambe tin pleito di con esaki si y esey no, y cu a kibra reglamento tur caminda. E biaha aki…..heeeeeyy Aruba a keda keto. Nos a cuminza maduro…. Heeeyyy,, nos a cuminza acepta decision di hurado manera hende grandi… heeeyyyy… Pabien!!!
PARLAMENTO
HUBENIL
Riba e pagina aki por mira e miembronan di Parlamento Hubenil Durante di e campaña “Stima bo curpa”. Carnaval Aruba 2011, varios hobennan boluntario di Parlamento Hubenil Aruba y boluntarionan di Women’ s Club Aruba lo join hunto den e proyecto “ I LOVE MY BODY” di Famia Planea , Ciad y Wit- Gele Kruis den e parti di prevencion y concientisacion repartiendo condoms pa combati tur e malesanan transmiti y embrazonan indesea.


c: text/html

text:
Nationale ombudsman t’ei kla pa yudabo.
E Gobièrnu lokal, Rijksdienst Caribisch Nederland, e kuerpo polisial i e Ministerio Públiko t'ei pabo. Un di nan tareanan ta di sòru pa tur lei, regla i prosedimentu atministrativo wòrdu ehekutá i implementá korektamente. Pero no ta semper nan ta logra. De bes en kuando algu por bai robes entre abo i gobièrnu. Den un kaso asina, bo por pidi yudansa (grátis) di Nationale ombudsman. Nos t’ei kla pa yudabo ora algu bai robes entre abo i gobièrnu.
E foyeto akí ta splika pa ki tipo di keho bo por akudí na nos, kon mester intregá keho i kon nos por yudabo. Si despues di les’é ainda bo tin pregunta, bèl nos libremente na nos number di telefòn +31 70 356 35 63. Por alkansá nos den siman (riba dia di trabou) te ku 12'or ora lokal.
Formulario pa entrega keho
Debí na un fayo tékniko e number 0031 800 33 55 555 di de Nationale ombudsman pa yamada gratis for di Bonaire, St. Eustatius i Saba no ta funshonando.

robotstxt: allowed

filter: keep


text:
WILLEMSTAD ‚Äď Raylison Martina i Lisette van Tatenhove atrobe a manda un karta urgente pa Inspekshon di Salubridat P√ļbliko i Minister di Salubridat Ben Whiteman. Martina i Van Tatenhove tur dos a entreg√° un keho seka Inspekshon, ku despues di un a√Īa ainda no a trata.
Na aprel di a√Īa pas√° kaba Martina i Van Tatenhove a manda un karta urgente, despues ku no a prolong√° e k√≤ntrakt di √®ks inspektor Jan Huurman. Nan tabata teme ku sin Huurman, lo no trata e kehonan. Inspektor-general suplente Joe Alcal√° poko tempu pas√° a atmit√≠ ku en berdat ta keda sin trata keho awor ku e funshon di Inspektor di Salubridat ta vakante atrobe.
KRALENDIJK ‚Äď Fundashon Respet√° Mucha (FRM) a lansa su prom√© kampa√Īa pa stop abusu di mucha. E kampa√Īa ta pa konsientis√° pueblo di Boneiru riba e tereno aki, segun presidente Desiree Croes di FRM.
Gezagh√®ber Lydia Emerencia i diputado Hans Els a desvel√° djarason 26 di febr√ľari dos poster ku ta bisa: ‚Äėhabri wowo st√≤p abusu di mucha‚Äô i e otro ‚Äėno tapa kara st√≤p abusu di mucha‚Äô. Croes: ‚ÄúE posternan i tambe b√®ner lo ta visibel na paradanan di b√Ļs i kaminda hopi hende ta trafik√°. Tambe nos tin steker pa bumper di outo. Mester ta klaro ku no mester tarda mas pa konsientis√° kontra abusu di mucha‚ÄĚ.
Belkis Osepa papia ku presidente Desiree Croes di FRM
KRALENDIJK ‚Äď Un moshon ku a asept√° un√°nimamente den konseho insular di Boneiru ta sosten√© e inisiativanan ku a tuma kaba pa organisashon di un refer√®ndem konstitushonal riba e isla.
Konseho insular ta bai aserk√° Nashonnan Un√≠ ofishalmente pa pone e isla riba lista di ‚ÄėNon-Self-Governing Territories‚Äô di Nashonnan Un√≠ (NU). Ademas e konseho a didsid√≠ ku un komishon di preparashon lo konseh√° konseho insular den kuater siman tokante organisashon di un refer√®ndem konforme resolushon 1541 di NU.
WILLEMSTAD ‚Äď Komo alternativa pa Usona i Amfo a lanta e fundashon Fondo pa Deporte i Responsabilidat Sosial (FDRS), pa kua minister di Finansa Jos√© Jardim mester responsabilis√° su mes mayan atardi den Staten.
Asina Malvina Cecilia, ku ta konsider√° komo lider di e proyekto, ta laga sa. Amfo (Antilliaanse Medefinancierings Organisatie) entretantu a st√≤p di duna supsidio na proyekto na K√≤rsou. Usona, e organisashon di ehekutashon di Stichting Ontwikkeling Nederlandse Antillen (Fundashon Desaroyo Antia) fin di e a√Īa aki tambe lo st√≤p.
WILLEMSTAD ‚Äď Violensia na skol dia pa dia ta bira un problema mas grandi na K√≤rsou. Siman ku a kaba asta a filma un bringamentu na skol i pon‚Äô√© riba YouTube.
Mayornan i famia di un di e víktimanan a bini skol pa tuma vengansa i a bati seis mucha muhé mal batí.
Dick Drayer tabata na e manifestashon i a traha e reportahe aki
PHILIPSBURG ‚Äď Jeff Berger, do√Īo di JMB Communications na Massachusetts i editor di e notisiero elektr√≥niko influyente St. Maarten Weekly News, e siman aki a ekspres√° kritika severo riba e manera ku gobi√®rnu na Sint Maarten ta trata e kr√≠sis di chikungunya.
Berger ta premir√° ku turismo lo bai hopi atras na mart pasobra gobi√®rnu a keda sin kontrades√≠ notisianan eksager√° na Est√°dos Un√≠dos i Canada. Berger ta ferwagt ku ‚Äėmiles di turista‚Äô lo keda sin bini pa miedu di kontamishon ku e vir√Ļs.
KRALENDIJK ‚Äď Kuerpo Polisial di Karibe Hulandes ke kontakto mas estrecho ku habitantenan dje tres islanan Boneiru, Saba i Statia. Pa logra esaki e kuerpo ta hasi uso algun a√Īa kaba di polis di bario. Hubert ‚ÄėIby‚Äô Statie ta polis di bario di Rincon.
Iby Statie (53) sa kiko ta pasa den Rincon. E konos√© e habitantenan i organisashonnan den e bario. Ya pa bintinuebe a√Īa kaba e ta polis i for di 101010 e ta e polis di bario kaminda tur hende dje bario por akud√≠ serka dje.
ORANJESTAD - Mientras cu na Venezuela e conflicto entre gobierno y oposicion ta escalando, sostenedornan di oposicion ta demostrando henter siman dilanti consulado di nan pais.
Gobierno di Aruba di su banda, hunto cu Reino, ta tene un bista hopi di serca ariba e situacion na e pais bisi√Īa. Tin discucionnan andando ariba posibel precaucionnan, pero mas tanto ta warda ariba un posibel resolucion pacifico na Venezuela.
Un reportahe di Ari√ęn Rasmijn
WILLEMSTAD ‚Äď Na a√Īa 2013 mas ku 440.000 turista a pasa por lo m√©nos un anochi na K√≤rsou, asina sifra di Cura√ßao Tourist Board (CTB) ta mustra. Esaki ta sinku porshento mas ku na 2012: turismo na K√≤rsou ainda ta oument√° tur a√Īa.
T√≤g mayoria di e hot√®lnan ta mira e kantidat di kamberbash√≠ oument√° ketu bai. ‚ÄúMas i mas hende ta buska akomodashon mas chik√≠ i mas barata online‚ÄĚ, Margie Zoetrum, manager di komunikashon na CTB, ta bisa.
WILLEMSTAD ‚Äď Na oug√Ļst√Ļs di 2010, Cedric mester a oper√° pa kita un tumor maligno. Komo resultado di e operashon, Cedric tin tres a√Īa kaba ta biba ku problema di stoma i un inflamashon kr√≥niko di p√°nkreas. E ku su kas√° Sasja a entreg√° un keho na Inspekshon di Salubridat, pasobra nan ta konvens√≠ ku e operashon no a bai manera mester ta.
No ta hasiendo nada ku e keho. Nan tin gana di sa kon nan ta par√°, pero komo Inspekshon falta personal, i pa kolmo e funshon di Inspektor di Salubridat no ta yen√° ainda, e pareha a tende ku, pa awor, e keho tin ku keda pendiente.


text:
Archivo di June, 2010
Cumpleaños Diaranzon 30 Juni 2010
Hildalicious its your b-day we’re gonna party its your b-day awe 30 juni ta cumpli un aña mas di bida e mucha cu ta pone drama caminda e yega envidia door di hopi i stima door di mas. pabien di parti bo mom Mercedes bo dad Cyril yiunan Cyranne cu ta cumpli aña awe tambe bo regaldo di b-day Tarrell Nahaley rumannan Jonovan brandon shahier subrino Jayven cunjanan Analisa, Genesis y ruman sin dolor Pirina tambe di esun cu stimabo un mundo Chobo sin laga afo famia kemp adamus completo tambe di Harvey cu ta cumpliendo aña i bo padrino adolf genara bo guitara Viviana, Jonaila, Lianne tambe tur e guynan di madiki baba beatle lalo pipo cheller Dimar, Joshua, Sonchi, Andy, Jonjo, Sandro, Joel, Jay, Billy, Gerry too much too mention y tambe di hotel 5 strea enjoy bo day popchi awe nos ta bin busca bolo y Heineken Redbull allout meisje awe clean e Hayabusa nos bay road y corda hopi kier tin loke bo tin y keda riba bo lema Let the Haters hate ‘cause you’re superior. Love you! Guess who?
Tin diferente alternativa pa scapa fondo di pension publico
Sr. Alvin Boekhoudt di APFA:
“Franchise ta un di nan”
ORANJESTAD (AAN) — Nos redaccion a acerca e funcionario di APFA, señor Alvin Boekhoudt, relaciona cu nan encuentro di miembronan di OPPA, ayera mainta den Renaissance Conference Center. El a splica nos cu enberdad nan a haya un invitacion for di e miembronan di OPPA, cu tin hopi inkietud tocante e situacion di nan fondo di pension, y con ta sigui cune den futuro.
Ningun hende kier papia di tiro fatal
ORANJESTAD.(AAN); Keto bay recherche ta buscando e lugar na unda un ciudadano tragicamente a perde su bida. Manera a wordo publica di e caso tragico na unda un hoben a perde su bida pa medio di bala cayente cu a perfora su frente cu resultado fatal. Ta asina cu dialuna anochi, e ora exacto no ta cla pa autoridad y tampoco na unda e accidente fatal a tuma lugar e victima Francis Gomez a wordo transporta pa hospital cu herida na cabez , den un vehiculo modelo B.M.W. Pero na poli nada no por a hasi mas pa Francis ya cu practicamente e lo a yega morto na poli.
Gremionan a cuestiona cantidad y condicion di trabao pa e personal di AZV
ORANJESTAD (AAN)* Durante dialogo social e sindicatonan a trece padilanti cu e gasto di AZV gran parti ta pa gastonan di personal. Segun e director di AZV, sr. Anco Ringeling tempo cu a introduce AZV tabatin necesidad di cantidad di empleado pero awor aki e situacion a cambia na unda cu AZV tin demasiado empleado den servicio. Ta asina cu durante 2001 momento cu AZV a worde introduce te cu 2010 e cantidad di empleado a sigui crece. Momento cu a cuminsa a bay den diferente etapa cu tabatin demanda pa mas empleado pa cumpli cu esaki.
Ministernan Eurlings y Oduber a firma acuerdonan importante pa desaroyo di nos Isla y Reino Hulandes
Seguridad den lucht y scheepvaart ta hunga un rol primordial den esakinan
ORANJESTAD (AAN): Ayera tardi Minister di Verkeer en Waterstaat di Hulanda, Camiel Eurlings y Minister di Turismo, Transporte y Labor di Aruba, Otmar Oduber a firma algun documento importante pa cu Pais Aruba. Minister Otmar Oduber a expresa cu desde 1985 cu tabatin un samenwerkingsregeling pa loke ta trata e parti di espacio aereo entre Antiyas y Aruba cu mester a worde regla. Dialuna a firma un protocol entre Antiyas, Aruba y Hulanda pa establece loke 25 aña pasa mester a worde regla y loke na 2005 a purba di worde regla caminda a establece e NV cu ta NAATC (Netherlands Antilles Air Traffic Control) na Curaçao.
Lo bay sacudi Ministro Dowers riba e apenas mey miyon Florin poni riba presupuesto
Reclamonan for di mundo di enseñanza….
ORANJESTAD (AAN): Diabierna awor cu ta bay trata e presupuesto di Ministro Dowers relaciona cu Enseñanza, por pronostica di awor caba cu hopi hende lo bay scucha su defensa, di con aparentemente ta solamente 500.000 Florin so a pone riba presupuesto pa “renovacion di schoolnan”. E suma aki ta hopi abao, y ya caba por a tende reclamo di esnan den Enseñanza, kendenan no por compronde con AVP por a bin cu e suma abao aki.
Cual auto cora a hit and run na Ponton den Nayo Straat?
ORANJESTAD (AAN): Polis ta buscando un auto cora cu a hit and run den Nayostraat na Ponton. Testigonan a bisa cu ta un auto cora a hit and run den marduga. E marcanan cu a keda atras tambe ta prueba esey. Un habitante di Nayo Straat na Ponton a lanta y haya su Lexus kibra. Mesora el a yama polis y un investigacion ta indica cu ta un auto cora a comete e acto aki.
Experiencia di polis ta mustra cu e culpable mester ta biba den e area ey mes. E chofer cu a comete e acto aki a drenta Nayostraat y sea pa soño of core bao influencia a pone cu el a dal den e Lexus.
OPPA a organiza mainta informativo pa pensionadonan di Gobierno
Pa funcionarionan di APFA contesta pregunta:
ORANJESTAD (AAN) — Diamars mainta, “Organizacion di Pensionado Publico Aruba” (OPPA), a tene un mainta informativo, den cual e invitado tabata APFA. Nos por a mira un bon audiencia si, aunke e Presidente di OPPA señor van Niel, lo kier a mira hopi mas miembro di e organizacion presente. Den entrevista cu DIARIO a tene cu señor van Niel, el a comenta, cu ta worde bisa cu esnan cu ta hayando pension aworaki no tin problema, pero su pregunta ta “ke hubo di esnan cu ta bin nan tras?” E tin un preocupacion cu edad ta hunga un rol, y cu na cierto momento edad pa pension lo subi. Pero e ta puntra, pa ken? Pa esnan cu mester bay cu pension awor, of despues di dos aña? Algo cu OPPA no sa.
AZV a haya keho cu ta tuma hopi tempo pa haya cita cu docter di cas
Anco Ringeling
ORANJESTAD (AAN)* Segun director di AZV a drenta diferente keho relaciona cu e tempo di espera of cu e asegurado no ta haya un cita den corto tempo serca e docter di cas. Actualmente AZV ta den discusion cu e asociacion di docternan di cas, HAVA pa mira con ta bay soluciona e problematica aki. AZV ta desea pa drecha esaki pa asina cu por duna e mihor servicio na e asegurado. Den e discusionnan aki lo bay analisa e practicanan aki y pa haci cu e docternan di cas tin miho aseso na datonan di nan patient.
Fraccion di PDR cu tres remarca riba tereno di enseñanza
Basa riba sondeo haci den pueblo:
ORANJESTAD (AAN) — E siman aki tin tratamento di e presupuesto di Enseñanza, y Fraccion di PDR a haci un sondeo den pueblo pa saca afo kico ta e obstaculonan cu nan kier pa worde drecha.
Asina lider di fraccion PDR a señala den conferencia di prensa semanal. Tres remarca fraccion di PDR a haya den comunidad, y el a referi na cada un.
Ta egoista pa bisa cu no lo desaroya proyecto Horeca importante pa San Nicolas
Roland Peterson SNBA
E trahador di SN tin e derecho pa dicidi unda traha
ORANJESTAD (AAN)* Segun presidente di SNBA (San Nicolas Business Association), sr. Roland Peterson, el a tuma nota di e acontecimento na unda cu pa prome biaha despues di e closedown di Valero e contratista Douchar a invita prensa pa convivi e momento importante no solamente pa nan sino como simbolo di un esperanza pa desaroyo di San Nicolas como e prome contratista cu ta haci uso di e gate destina pa e contratistanan drenta na pia di e subida di Lago Heights.
Redonan riba pasenshi, suspension, ladronicia y derota
Pa: Juby Naar
PASENSHI Tres ora di pasenshi esnan cu kier carchi pa e wega entre Brasil y Hulanda mester tabata tin ayera. Esaki solamente dilanti un lugar cu tabata un shopping mall na Port Elizabeth. Oficialnan ta spera cu e wega aki ta bira e prome “sold out” di stadion Nelson Mandela Bay despues cu e prome seis weganan hunga aki no a logra yena e 42.286 asientonan di e stadion nobo. Carchinan tabata bendi ayera na prijs di 525 rand te cu 2100 rand, cu ta 70 te 275 dollar.
King of the Mat Submission Tournament organiza pa AMMA Foundation
ORANJESTAD (AAN)— Aruba Mixed Martial Artrs Foundation (AMMA Foundation) ta e prome fundacion oficial di Mix Martial Arts cu orguyosamente ta presenta King of the Mat Submission Tournament, esaki lo bai tuma lugar ariba Diasabra 3 di Juli 2010. E mision poni pa AMMA Foundation ta pa crea un ambiente cual atletanan nacional di arte marcial di diferente background por participa hunto y desaroya nan habilidadnan den un competencia di nivel mientras cu na mes momento ta crea un concientizacion naciona di e deporte aki riba nos isla.
Cumpleaños Diamars 29 Junio 2010
Dia 27di juni e papi chulo di cas esta ETHAM.Z ta celebra su prome aña.! E ta haya hopi brasa y sunchi di papapi Ivan y mamami Willmar y di su ruman homber Ian cu ta manda bise pe pura cumsa cana pa nan sigui plama e cas…tambe di wela Raquel y welo Ivan welita Maria y di su tanchinan Ivonne y Tetonita cu ta pura pe bira grandi pa wak si asina e ta bira mas lief y stop di wak hende cu cara rabia y sin laga afo su primita Diella.! henter famia na vnzla y aki na aua ta desea Etham tur cos bon cu Dios drama su bendicion riba dje y dune forsa y salud pe cumsa lg famia bira loko huntu cu su ruman.! God Bless U & We love U


text:
Horcan Alex
Tormenta tropikal Alex a krese i bira su mes den e prome horcan di e añ'aki. E tin forsa di kategoria 1 y ta situa den golf di Mexico i ta moviendo den direkshon suit. E ta perkurando pa bientonan di 75 miya pa ora y tabata situa na 225 miya suit-west di Brownsville, Texas. E ta moviendo riba un velocidad di 9 miya pa ora y ta pronostika cu e lo alkansa nort-oost Mexico y suit di Texas djaranson anochi.
A emiti un "Hurricane Warning" pa e costa di Texas for di Baffin Bay te ku Rio Grande, inkluyendo kosta di Mexico te na La Cruz. A emiti un "Tropical Storm Warning" pa Cabo Rojo. Desde djadomingo Mexico a opta pa laga sera su wafnan Dos Bocas y Cayo Arcas situa den Golf di Mexico, den e dos wafnan aki Mexico ta maneha 80% di tur eksportashon di petroli di e pais. Varios kompania grandi cu tin e plataformanan di bora petroli den Golf di Mexico a evakua nan hende of a para produkshon debi na Alex.
E temporada di horcan ta kuminsa desde 1 di yuni te cu 30 di november. E añ'aki e pronostikonan ta bisa cu e temporada lo ta uno masha aktivo. Horcannan ta nanse debi na temperatura kayente di awa, y como cu e temperatura di laman den e parti tropical di Oceano Atlantico ta mas cayente cu normal, ta spera ku esaki lo ta ideal pa formashon di sistemanan klimatologiko.


text:
Rufo Wever
Rufo Wever tawata un musico, componista y areglista conoci cu a toca y skirbi hopi cantica. Su walsnan ta hopi conoci na Aruba. El a compone: tumba, bolero, zamba, mambo, porro, merengue, danza, mazurka, polka y calypso. [1]
Kontenido
Biografia[editá | edit source]
Rufo Inocencio Wever, miho conoci como "Rufo Wever" a nace dia 8 di december 1917 den Wilhelminastraat 33 Aruba. El a nace na Maria Annette Lampe Babijn y Civiles Marcial Wever Everts. E tawata e ruman mayo di su cuater rumannan. El a atende ULO na Dominicus College na Oranjestad.
Ora Wever tawatin 24 aña, el a perde su brasa robes pa accident di trafico. Esaki no a pone stop na su pasion musical, el a cuminsa practica cu su man drechi di tal manera cu tawata parce cu e tin dos man. E tawata bisti un brasa artificial pa e por a toca cu man robes riba piano.
Carera musical[editá | edit source]
Rufo cu su 5 aña a cuminsa toca cantica popular cu su harmonica. Su tata cu tawata un musico, a descubri e talento musical den su yiu cu su harmonica. Su tata a cumpra un piano di segunda mano pa Rufo y tawata mustra hopi agradabel tocando piano. Su tata, cu tawata impresiona cu su talento, a zorg pa Rufo cuminsa haya les di piano. Rufo tawatin 6 aña. E tawata toca saxofon, guitara, cuarta, clarinet y tur otro instrumento ritmico el a siña.
Prome banda[editá | edit source]
Ora Rufo tawatin 15 aña el a lanta un banda cu yama "De Melody boys". Mas despues el a lanta otro banda titula "Los Travadores Musicales".
Cah'i orgel[editá | edit source]
Rufo Wever tawata bezig cu su caha di orgel. E temponan aya e Arubianonan tawata bay cu nan cah'i orgel pa Corsou cu boto comosifuera nan tawata kibra. Den curso di tempo, Rufo a haya sa con pa repara un caha di orgel, di e tempo ey hopi hende a acerca Wever pa nan orgel wordo drecha.
Wals di Wever[editá | edit source]
El a skirbi e wals "Arubanita" ora e tawatin 15 aña, esaki tawata e prome wals cu Su Mahestad Reina Juliana a baila na Aruba na aña 1955. Despues di "Arubanita" Wever a compone tres piesa di wals "La encantadora". Su wals "Aruba" tawata e prome wals Arubiano cu a toca na radio di Corsou. Rufo Wever tawata por compone bon y lihe y tambe toca lihe.
Composicion[editá | edit source]
Wever a traha mas cu 400 composicion. El a traha tambe hunto cu Padu Lampe y Hubert Booi, cu a yuda e skirbi cantica tambe.
Dia di Himno y Bandera 18 di maart[editá | edit source]
Na 1976 Aruba Dushi Tera a wordo scohi como himno di Aruba di Padu Lampe y Rufo Wever, y mas despues un couplet di Hubert Booi a wordo añadi na e himno. Na 1950 e himno Arubano a wordo componi pa Wever hunto cu Padu Lampe.
Fayecimento[editá | edit source]
Na 1977 Wever a haya problema di salud. El a fayece dia 30 di december 1977 di malesa di pulmon. Nan a der'e riba un dialuna dia 2 di januari 1978 cu entiero musical.
Premio[editá | edit source]
Na 1975 e Mahestad a premia Wever pa Ridder in de Orde van Nassau.
Referencia[editá | edit source]
- ↑ http://books.caribseek.com/Curacao/Muziek_en_Musici_Nederlandse_Antillen/rufo-inocencio-wever.shtml


text:
Gobierno a worde poni na altura di e monumentonan na San Nicolas.
Minister-President Mr. Mike Eman
ORANJESTAD (AAN): Olga van der Klooster (architectuurhistoricus en specialist historisch kleurgebruik in de architectuur) y Michel Bakker (architectuurhistoricus en archeoloog) ta forma hunto Bureau Plantage Zorg en Hoop, oficina di experticio riba e tereno di herencia construi.
Den cuadro di e revitalisacion di San Nicolas, nan a haci riba peticion di Minister van Cultuur Michelle Hooyboer-Winklaar un estudio cultural historico di e centro historico di caya grandi y The Village na San Nicolas.
Mas prome nan a haci un estudio similar na e bario di Rancho y e centro di Oranjestad.
Van der Klooster y Bakker ta trahando na Aruba desde 1998 y a completa desde e tempo ey 5 proyeto ‘Waardestelingen Monumenten’ (Balornan di e Monumentonan) na unda nan a worde yena den e registro di monumentonan di Aruba.
Nan ta e autornan di e buki “Bouwen op de Wind, Architectuur en Cultuur van Aruba”. Actualmente nan ta trahando riba e segundo publicacion cu ta a worde revisa y ta mas amplio.
Cu regularidad diferente articulonan di e monumentonan di Aruba ta worde publica den e revistanan Heemschut y Monumenten.
Un proyecto importante di Plantage Zorg en Hoop ta e Ruta Cultural Historico cual ta discripcion di e diferente monumentonan y edificionan historico di nos isla. Nan ta trahando riba un guia di e architectonan/ monumentonan, cu mapa y routa.
Tambe nan a compila e maneho di monumentonan (monumentenbeleid) y ta fungi tambe como consehero riba e asuntonan di monumentonan pa Gobierno, manera tambe “Zorg en Hoop” pa e Islanan Ariba, Suriname y pa diferente provincia y cuidadnan na Hulanda tambe nan ta provee conseho.
Riba e potret:
Olga van de Klooster y Michel Bakker ta pone Minister-President na altura di e experiencia unico cu nan a haya durante nan investigacion na San Nicolaas.


text:
IPA ta tene charla comunitario tocante uzo di lenga materno den enseñansa
ORANJESTAD (AAN): Den cuadro di un conferencia internacional di idioma cu ta tuma luga na Aruba di 5 pa 8 di augustus, IPA y su Centro di Investigacion y Desaroyo di Enseñansa (CIDE) ta organisa un charla comunitario cu e titulo:
Statratéjia di Ensinu di Kabuverdianu na un Kontestu di Variantis y di Variedadis Dialetal
Strategia di enseñansa di Caboverdiano den un contexto di variante y di variedad dialectal
Den e charla, Profesor dr. Manuel Veiga, lo trata e situacion linguistico na Cabo Verde, dunando un bista di e proceso di desaroyo di e lenga crioyo aki desde su nacemento te awendia, como tambe su desafionan pa futuro.
Basa riba dr. Veiga su experiencia como docente cu e estudio di Master di Caboverdiano na Universidad di Cabo Verde, lo bay enfoca riba cierto strategia cu e maestronan por aplica den scol pa enseñansa di idioma materno na nan alumnonan, specialmente den un contexto caminda tin variante y variedad dialectal.
Dr Manuel Veiga a ricibi su PhD na e Universidad di Aix-en-Provence na Francia y ta profesor den linguistica na Universidad di Cabo Verde (Uni-CV). Dr. Veiga a desaroya y ofrece diferente modulo na nivel academico y a publica diferente buki y articulo den area di linguistica teoretico, descriptivo y Crioyistica. Dr. Veiga ta haci investigacion continuo den cuadro di e lenga crioyo Caboverdiano, cu tin hopi parecido cu Papiamento.
Dr. Veiga ta dedica su mes na promove e lenga aki tanto na nivel nacional, como internacionalmente. Pa logra cu e papiadonan di Caboverdiano ta aprecia nan lenga, dr. Veiga a propone e.o. un alfabet unifica di e lenga y a publica un diccionario. Dr. Veiga ta un personahe masha respeta den area cultural y politico Caboverdiano y a eherce e funcion di entre otro Minister di Cultura di 2004 pa 2010. Actualmente dr. Veiga ta profesor y director di e “Master of Creole and Cape Verdean Language” na Universidad di Cabo Verde (Uni-CV).
Manera ta custumber, e charla comunitario di IPA ta pa comunidad henter y ta ofrece oportunidad amplio pa haci pregunta, hiba discusion y trece sugerencia padilanti.
Fecha: Dialuna, 4 di augustus 2014
Luga: Biblioteca Nacional Aruba (George Maduro Straat 13)
Ora: 7.30 pm – 9.00 pm
Idioma: Caboverdiano y Papiamento
Entrada: Gratis


text:
Ronald Roza a cumpli 30 aña trahando den Telecomunicacion
ORANJESTAD (AAN): Den luna di April Sr. Ronald Roza a cumpli 30 aña den servicio di Telecomunicacion. Ronald Roza a cuminsa traha na Telefoondienst dia 27 di April 1982 como Leerling Aankomende Vakman.
Despues di esaki, Roza a traha den e departamento di Reparacion, despues den e departamento cu ta resolve storing y ultimo como Storingsmonteur Hulpkabel lasser projecten.
Ronald Roza ta casa cu Leoncita Roza Quant y nan tin 2 yiu: Rewald y Najelly. Den su ora liber e semper a gusta hunga Futbol. Den su tempo liber e ta gusta Baila, y goza di Musica.
Riba e potret por mira momento cu Ronald a ricibi su envelop di man di Sr.Roland Croes, Director di SETAR durante e celebración cu a tuma lugar den Kantina di SETAR hunto cu su famia y coleganan.


text:
Archivo di April, 2014
SHOWBIZ
ORANJESTAD (AAN): Diamars anochi, e anfitrionnan di e programa internacional di TV, esta Latin Angel, bisti den nan trahe Arubian Authentic Kaspans, a goza di un momento divertido na Benihana Japanese Steakhouse. Na e ocasion aki a haci grabacion tambe pa e show, sigui cu un entrevista cu director di Benihana, Morris Figaroa, y entrevista pa DiarioTV cu Eva Wever.
Presente tabata ademas Luis Miguel Mansur, Miguel Sierralta, Marion Zapata, y Patricia Cardona. Nan a sigui filma tur loke un bishitante por experiencia ora e yega na Benihana na Aruba. Un balioso cobertura pa promove e isla.
ORANJESTAD (AAN): Como 150 Bombero a acudi na Post Oranjestad di Cuerpo di Bombero, pa asina tuma dos set di vacuna, contra Hepatitis-B y tambe Tetanus.
Cada diez aña nan ta wordo vacuna pa asina tin e proteccion completo, debi cu nan ta traha constantemente cu victimanan ora di duna prome auxilio. Personal di DBZ a percura pa e Bomberonan a haya e vacuna, y awor nan ta full protehi. Polisnan tambe a haya e vacuna aki.
ORANJESTAD (AAN): Directiva di San Nicolas Business Association kier a anuncia lo siguiente.
Di acuerdo cu decision tuma durante un reunion extra-ordinario cu a tuma lugar dia 29 di Maart entre señores Roland Peterson y Andres Hernandez, a keda dicidi cu Sr. Andres Hernandez lo asumi e puesto di Acting President pa cu nos associasion di San Nicolas Business Association.
Esaki den cuadro cu pa motibo di viaje di e actual presidente, Sr. Marcelino Quant, pa desplega su labornan como profesional, no ta keda posibel pa adecuadamente representa e prestigioso organizacion na defensa di interes di comerciantenan di San Nicolas.
ORANJESTAD (AAN): Informacion cu nos a haya for di Peru ta indica cu e abogado di Joran Van der Sloot a declara cu su cliente ta bay drenta Universidad.
El a duna di conoce cu Joran ta bay studia e carera di International Business na Universidad Alas Peruanas. Tambe el a confirma e deseo di Joran di casa di Lady Figueroa, kende ta na estado.
Pa motibo cu e escencia di manifestacion a cambia
ORANJESTAD (AAN): Sindicato di Maestro di Aruba a ser invita pa FTA pa tuma parti na e manifestacion di dia 1 di mei proximo. Directiva di SIMAR na su turno a wak esaki cu positivismo y cu entusiasmo y concientemente kier a participa pa duna balor y honor na e celebracion di Dia di obrero. Esaki pa recorda logronan di obrero y sindicalistanan cu den pasado a para pa derechonan cu te cu awe nos ta beneficia di nan.
Directiva a tuma nota durante e ultimo dianan di diferente desaroyo menos positivo rond di e manifestacion. Entre otro comentarionan riba facebook, via mail, yamadanan anonimo y reaccionnan riba articulonan den medionan electronico ta demostra cu e esencia di e manifestacion a cambia por completo. Lamentablemente e ta hayando un caracter politico y ta indica di lo bira un marcha di protesta.
Mensahe di Ministro Paul Croes riba Dia di Obrero
ORANJESTAD (AAN): Mensahe di drs. Paul F. T. Croes riba Dia di Obrero: Nos pais ta unda nos ta danki na bo apoyo Aruba ta celebra e dia internacional di trahadornan gradiciendo cada uno pa e aporte na nos pais, nos economia y na henter nos desaroyo.
Como Minister di Labor, mi kier cuminsa pa gradici cada un trahador pa tur dia lanta cu animo pa hiba bo mes y bo pais padilanti. Nos forsa laboral na Aruba ta uno productivo, profesional y cu hopi entusiasmo.
Tur sector aki na Aruba sea sector di cuido y educacion, construccion y servicio, transporte y turismo den cada sector e trahador, e obrero ta e forsa di e sectornan aki. Nos pais na e momentonan aki despues di a conoce un recesion economico fuerte algun aña atras, awe ta creciendo.
ORANJESTAD(AAN): Dos adicto den recuperacion a bringa y e problema a caba na hincamento. Polis y ambulance a worde pidi na SAMBA na Mei Veld. Ora a yega parce e problema a cuminsa pa motibo di baño.
Despues di discusion e pelea a cuminsa y a saca cuchiu y hinca otro. E agresor Alvin cu ta traha security a hinca su victima den custia banda drechi. E victima ta traha na un pomp di gasolin.
ORANJESTAD (AAN); Na Warda di Polis riba Dialuna atardi a presenta e señora di inicial B., pa entrega denuncia di kiebro.
Segun e denunciante, e tabata den exterior dia 24 di April ultimo y riba e dia ey pa mas o menos 4:00 pm e persona encarga cu limpieza na cas a laga cas sera intacto atras.
Segun e bisiña nan alarma a activa pa 10 pm, pero denunciante mes no a ricibi informe via di cell.
Merdia riba 25 di April 2014, e persona cu ta mantene su cas limpi a bolbe y el a constata cu porta di camber ta destrui y tur cos ta reboltia den e camber.
Siegfried Dumfries, Director di Departamento di Cultura
ORANJESTAD (AAN): Siegfried Dumfries, Director di Departamento di Cultura, despues di a finaliza e rondanan consultativo cu tur e stakeholders cu Cultura, a comenta cu nan ta bezig ta analizando tur e puntonan cu a bin dilanti y asina incorpora esakinan den e maneho integral di cultura cu lo worde presenta na e Cumbre di Cultura cu lo tuma lugar durante e promer siman di juni.
El a indica cu na Departamento di Cultura nan ta analizando tur e input ricibi di e stakeholders y ta bay presentanan como direccion den e maneho integral di cultura cu lo ta pa 2014 te cu 2017.
Lider di PDR mr. Andin Bikker:
ORANJESTAD (AAN) – Den conferencia semanal di prensa di fraccion di Partido PDR, mr. Andin Bikker a menciona, cu den cuadro di e presion cu tin riba nos mercado laboral, e ta elabora riba su di dos tema di agenda cu ta e cortamento di gasto den e aparato publico.
Parlamentario mr. Bikker a señala cu gobierno mester wak bon con e ta corta gasto y si no ta bay baha gasto di mas cu por afecta e economia di nos pais.
El a menciona cu na momento cu tin un indice di desempleo, cu inclinacion na sigui crece, y cu nan no ta renova contrato aunke nan no tin e deseo di haci esaki, y cu fuera di esey ta corta 110 miyon florin saca for di nos economia, anto mester wak cu esaki ta placa cu practicamente ta sali for di circulacion y cu e personanan cu ta keda sin entrada no por participa den e economia, manera nan ta custumbra di haci.
ORANJESTAD (AAN) – Dia 14 di April ultimo, via Telemadrid, e escritor Gabriel Garcia Marquez a laga difundi un carta den cual e ta dispidi di tur su amigonan.
Un carta masha bunita mes cu Matutino DIARIO kier a comparti cu nos comunidad, specialmente esnan cu conoce e literatura di “Gabo”, su amigonan escritor na Aruba, y e studiantenan di school secundario, entre otro Colegio Arubano, cu sa haya como buki di texto pa e materia Spaño un of otro buki di Garcia Marquez pa lesa, compronde, interpreta y comenta. Un di nan cu DIARIO tin entendi ta hopi gusta entre studiantenan ta “E Coronel no tiene quien le escriba”.
E carta, traduci na e forma mas fiel posible ta bisa asina aki:
Doofpot!
Nos estado di derecho ta sagudi pa motibo di e manera cu husticia di Aruba ta worde trapa den e caso di Besaril. Den wowo di pueblo no tin duda cu Besaril tabata pata pata burachi dia cu e a dal un auto madruga heridando un persona y hui core bay sconde y nada no a sosode. Su mainta por a bay lanta Besaril mientras e alcohol no a sali for di su curpa ainda.
Ningun momento e decision ey a cay y e comentario pa splica e iregularidad severo aki tabata pasobra cu lo por ta cu e comisario di polis ta toca hunto cu Besaril den e banda musical.
Logico lo ta tambe cu mester a tuma luga un investigacion di biaha cu a duna den un paar di ora cu Besaril a bebe den e prome bar te banda di 11 or pa despues sigui bebe den otro bar te oranan di madruga.
Trabao boluntario ta necesario
ORANJESTAD (AAN): Riba Wilhelmina park a tuma luga e acto protacolario riba e celebracion di dia di rei. Presidente di parlamento sra. Marisol Lopez Tromp a hiba su discurso y duna su mensahe pa pueblo di Aruba y a ilustra e balor grandi cu nos hobennan y trabao boluntario tin pa nos comunidad aki na Aruba. Segun presidente di parlamento tur e grupo di mucha cu tabata presente na e acto protacolario ta forma un parti importante di nos comunidad y di nos futuro.
Nos hobennan cu t’ey ta haciendo trabao den diferente grupo hubenil y ta yuda lidera pa adulto nan cu sa di balor di trabao comunitario, cu sa e balor di disciplina y tambe un bon educacion.
Ser parti di reino no ta duna nos e derecho so pero obligacion tambe
ORANJESTAD (AAN): Gobernador di Aruba riba su discurso na Wilhelmina park a duna di conoce cu Prins Willem Alexander ta para pa bon alimentacion, persona sano y tambe persona nan cu ta haci hopi deporte. Gobernador ta consciente cu tin hopi persona den nos comunidad ta haci hopi trabao boluntario. Esaki ta pilar nan cu ta sostene nos comunidad cu ta un comunidad fuerte y sano.
Gobernador di Aruba sr Fredy Refuniol ta haci un apelacion cu si tin cualkier persona cu sa cu den nan bario tin un persona cu ta destaca di un of otro manera tuma contacto cu e comision cu ta prepara condecoracion y tambe presenta e candidato. Sigur e comision lo yuda pa pone ciudadanonan cu ta destaca den un bunita forma na contribucion boluntariamente den nos comunidad pa nos hendenan.
Di Aruba pa mundo
ORANJESTAD (AAN): Eldrick Boekhoudt conoci local y internacionalmente como “Nutzbeatz” y Stefan Bartels-Daal tambe conoci na nivel local y internacional como “SMB”, ta dos hoben Arubiano “bound for great things” y ta cla y prepara pa sigui crece y triunfa internacionalmente.
Nutzbeatz como DJ y SMB como “producer” y “mixer”, a lansa recientemente nan prome “track” internacional den Local Store, unda cu Joyce Bartels-Daal, mama y manager di Stefan; Haydy Boekhoudt, ruman di Eldrick Boekhoudt y dos di nan sostenedonan di mas grandi, esta Darren van Ommeren y Minister di Turismo Otmar Oduber a toca e honor di batisa e produccion “Let’s get Nutz”.


text:
Archivo di October, 2009
ORANJESTAD(AAN)– E ceremonia dilanti Bestuurskantoor renoba abata spectacular ayera y ademas el a bira un evento historico caminda e pueblo en general hunto cu pastoornan di diferente religion tabata presente pa e celebracion di instalacion di Gobierno Mike Eman I.
Centenares di Hende a bini hunto pa e ocasion aki y a usa tur espacio pa sinta y para pa no perde nada.E ceremonia a cuminsa cu hisamento bandera pa cuerpo polis sigui pa cantamento himno pa coro Ars Nova, sigui pa mensahe di rabi Mario Gorovich y entrega di yabi di BC na prome minister door di boluntarionan cu a traha ariba e edificio.
Despues di cambio di cos horta na El Triunfo e caso a cuminsa cana
ORANJESTAD(AAN):— Poentje Castro ta den un problema serio cu loke el a haci. El a cumpra of haya un laptop horta cual a resulta di ta procedente di un ladronicia den cas di Claudius Philips.
E mes no a horta e laptop pero tabata sa cu esaki tabata procedente di ladronicia. Den mesun laptop tabata tin algun grabacion di Claudius cual Poentje a conta hende di dje. E no a bisa cu e tabata tin laptop. Mas bien a comenta riba e grabacion.
ORANJESTABATAD (AAN)— Den e continuacion di e campeonato di Copa San Nicolaas cu ta tumando lugar na veld di Madushi Stars na Weg Seroe Blanco, nos por brinda e fanaticada e resultadonan di e weganan cu a tuma lugar durante ultimo fin di siman y a la vez presentabata e schedule di e weganan cu lo mester tuma lugar e weekend aki.Prome wega: De Cuba Elect a gana cu 14 careda, 16 hit y 1 error. Pitcher ganador tabata Joselito Dijkhof, mihor bateador Ramsey Roya 2-2; Rayborn Didder 2-2; Vincent Willems 1-1; Bryan Elizabeth 4-2.
ORANJESTAD(AAN): Gina H.A.D a presenta dilanti di huez di corte di husticia Diabierna, debi na e hecho cu el a wordo acusa di exporta un cantidad di cocaina riba 21 di Juni 2009.Huez a puntre si ta berdad y el a bisa cu si.Den rapport di polis ta para cu riba 21 di Juni na aeropuerto, ora a revisa maleta di G.D, a topa cu un pakete cu tabata contene 1316 gram di cocaina.E acusado a splica polis cu el a purba bay Hulanda cu e droga, pasobra e tabata tin problema financiero.
El a splica cu un anochi na Mambo Jambo el a puntra un homber Colombiano si e conoce hende cu tin droga cu e por transporta pa Hulanda pa e gana placa.
Mi mama cu mi tata ta keda guia mi…
“Algo ta bisa mi cu dia 25 di September nan tabata tey tambe”.
ORANJESTAD (AAN): Algun ora prome di e huramentacion DIARIO a combersa cu Sr. Mike Eman na momentonan cu e tabata acompaña di su casa Doina, den santana protestant caminda su mama y su tata ta dera. Sr. Eman a expresa cu na e momentonan aki cu bo ta yega e punto aki den bo bida cu mester ta hopi conciente cu bo no a yega eynan via bo propio merito y riba propio forza.
ORANESTAD (AAN)— Club Oansa Aruba ta organisa careda di autonan miniatura entre tur e Clubnan di Aruba, tur e autonan ta ser traha di palo cu yen di creatividad. E competencia ta riba un pista special di aluminium y conecta riba computer pa wak ken ta e ganadornan.Tur mucha na Aruba hunto cu nan mayornan ta invita pa bin wak e competencianan aki den un dushi ambiente. E Grand Prix aki lo tuma lugar diasabra awor 31 di October riba canchanan di Ex Club Caribe unda awor ta, The Good Samaritan Center, e actividad lo cuminza pa 4:30 pm te cu 9:00 pm.
Despues di relato final di formador y aprobacion ministernan pa Staten
ORANJESTAD (AAN): Den presencia di nan partnernan, diabierna atardi, 30 di october a tuma luga den Fort Zoutman e huramentacion di miembronan di Gabinete Mike Eman-I. Un dia prome Gobernador a ricibi e relato final di formador cu recomendacion di candidatonan pa minister. Diabierna mainta Gobernador a ricibi aprobacion di Parlamento pa retiro di e ministernan actual y instalacion di e ministernan nobo. E proceso a sigui diabierna merdia cu e cambio di gobierno, na momento cu Gobernador a firma e decretonan di retiro y instalacion.
Un dia amargo den biba
ORANJESTAD.(AAN); Ayera ora cu a bira conoci cu autoridad a pone man riba “Poentje” el a cay manera un baño frieuw..Manera ta conoci cu e cuidadano Cluadus Philips.a bira victima di ladronicia y kiebro na su residencia. Un dolor pa tur esnan cu a yega di bira victima di ladron esaki e tambe a sinti como un ser humano Corectamante el a entrega denuncia oficial y el a publica den Diario hasta ilustra cu fotnan di aentre otro e articulonan cu a wordo hortanan su cas.
ORANJESTAD(AAN)– :E homber riba e foto aki a keda deteni pa polis despues cu a hala su atencion na mas cu un ocasion. E tabata presente riba su bicicleta banda di e actividad di e ministernan nobo. Durante e actividad aki parce el a bai mucho cerca cu su bicicleta y te hasta a stroba esnan cu tabata transmitiendo. A hala su atencion y polis a core cune. Na final el a bolbe y un biaha mas a cuminsa busca problema. Polis a pase un klop levemente na su atras y el a sali core cu bicicleta sin luz.
Segun ex Minister di Salubridad,
ORANJESTAD(AAN): Durante un conferencia di prensa, a puntra ex Minister di Salubridad Booshi Wever, su pensamentonan riba e hecho cu Cardiologo Casper Lacle a gana su caso contra AZV recientemente.El a bisa cu mester cumpli cu e sentencia, apesar cu semper e ta hopi critico pa loke ta e sentencianan aki.Wever a bisa cu e ta bira manera un disco raya, ora cu cada vez hueznan ta tuma decisionnan hopi straño.
ORANJESTAD.(AAN):– Tabata pasa di mey anochi cu polisnan atento y cu bon oido, na haltura di Oriental Bar Restaurant, a scucha cantamento di tire. Chofer di un auto ta rascal tire riba caminda publico bayendo direccion pariba den L.G. Smith Boulevard. Despues di un rato e mesun polis a bolbe scucha rascamento tire y a wak tambe con e auto a zig zag bay na man robez, subi, para mitar riba acera. E polis a acerca e chofer pa atende riba su irresponsabilidad pa e forma cu e ta stuur su auto riba caminda publico.
Segun Booshi Wever,
ORANJESTAD(AAN): Diahuebs durante conferencia di prensa duna pa ex Minister Booshi Wever, a puntre con a para cu e proyecto di Dump y el a splica cu dia 17 di Juli esnan encarga cu e proyecto a entrega e prome fase dia 17 di Juli y cu e ta contento con tur cos ta bayendo.
El a bisa cu el a firma un ‘letter of intent’ cu nan na unda a bisa cu si nan cumpli cu e otro requisitonan cu tin den e contract, lo por cuminza papia riba e di dos fase.
ORANJESTAD(AAN):Recientemente na corte di husticia a tuma lugar un caso den cual un agente policial a wordo acusa di maltrata su pareha, menaza su bisiña y falsificacion di un procesverbal.
Ta asina cu O.D durante un shift di anochi e agente policial lo a gana su wachtcommandant cu el a bay cumpra cuminda, pero el a bay para cu su auto na veld cerca di warda di polis di Santa Cruz cu un mucha muher cu no tabata sa pareha.Tabata alrededor di 3:30 di marduga cu e polis tabata cu e muher na e veld y otro muher a pasa wak e auto di polis cu luz paga eynan y a haya esaki straño.


text:
Archivo di March, 2013
Pa prome biaha den mas cu 50 aña
ORANJESTAD (AAN): Minister di Labor Otmar Oduber a logra despues di mas cu 50 aña pasa leynan laboral hopi importante pa mehoracion di nos forsa laboral. Ta trata aki di 5 cambio di ley supremamente importante cu a haya aprobacion di Parlamento entre december cu maart y cu den su mayoria lo drenta na vigor entrante 1 di april 2013.
Pa promer biaha den mas di 50 aña cu e Leynan Laboral a haya un cambio fundamental y positivo pa e clase trahador.
Den e cuadronan di e 5 leynan laboral cu a wordo trata y apropa pa Parlamento, Minister Oduber a haya hopi importante pa e trahador por haya mas proteccion y seguridad na trabou.
Huisartsenpost, Cruz cora y Imsan tambe cla pa yuda un y tur
ORANJESTAD (AAN): Semana Santa ta dilanti porta y durante e dianan aki, Departamento di Emergencia di Hospital ta bira mucho mas ocupa. Ta importante pa tene na cuenta cu Departamento di Emergencia ta primordialmente pa casonan di emergencia.
Departamento di Emergencia
Ta bon pa indica cu e cantidad di pashent durante Semana Santa ta mas halto cu normal.
Door cu dokternan di cas no ta traha cu consulta riba dianan di fiesta ta acudi na Departamento di Emergencia pa consulta cu un dokter.
Consecuentemente Hospital ta haya nan mes cu pashentnan na e Departamento di Emergencia cu de facto no ta un caso urgente.
ORANJESTAD (AAN) :Introduccion di un servicio di preclearance na aeropuerto Reina Beatrix pa vuelonan pa Europa a yega un paso mas cerca. Diaranson e grupo di trabou conhunto, cu a wordo institui dor di gobiernonan di Aruba y Hulanda pa haci estudionan riba e posibilidad di un servicio asina na Aruba, a informa Prome Minister Mike Eman di e ultimo desaroyonan.
Tempo cu e grupo di trabou a cuminsa traha, tabata existi un sorto di skepticismo di banda di Hulanda si e servicio aki tabata algo factibel. Pero danki na sosten di entre otro KLM y Schiphol y e conviccion di e miembronan di Aruba den e grupo di trabou, tur cos ta mustra cu pronto tin luz berde pa e prome fase.
Monica Kock & Partners tabata anfitrion di grupo grandi di doñonan di trabao
ORANJESTAD (AAN): Recientemente Parlamento di Aruba a aproba leynan nobo riba tereno laboral cu lo mester drenta na vigor entrante dia 1 di april 2013.
Ta trata aki specificamente di articulonan nobo den nos Codigo Civil cu ta regarda e contrato laboral, tambe e Ordenansa di Labor nobo, Ley di “uitzendkrachten” y cambio di Ley di Salario Minimo y Ley di vigilancia di ley laboral.
Den cuadro di esaki abogado mr. Monica Kock a tene un charla den Surfside Marina. Aki dunadonan di trabao por a pone nan mes na altura di e ultimo desaroyonan riba e tereno aki, manera suspension sin pago, clausula di pensioen, ora di sosiego nobo, pago di overtime mas halto, shift, standby, uitzendkracht, pago na incapacidad laboral, tips y service charge.
ORANJESTAD (AAN): Recientemente tabata tin un screening relaciona cu e malesa di cancer di cuero. Ta conoci cu cancer di cuero ta afectando hopi nos poblacion. Nos ta biba den un clima cayente, rondona pa lama y por a constata cu hopi persona no ta haci uso di sunblock. Minister di Salubridad y Deporte, Dr. Richard Visser a declara cu e situacion ta hopi alarmante.
Relaciona cu e screening, cual a ser haci door di specialistanan di cuero manera Dr. Nuris Lampe y Dr. Eugene de Zwart, a screen mas cu 230 persona. E screening a tuma lugar durante dos dia na Playa y na San Nicolas.
ORANJESTAD (AAN): Fiscal mayor Peter Blanken den un comunicado di prensa, ta informa cu un accion di listramento preventivo ta bay tuma lugar.
Landsverordening verdovende middelen (Ley di droga) tin desde 8 di December 2012 un articulo nobo (artikel 10, derde lid) a base di cual fiscal mayor, den palabracion cu minister di husticia y alto comisario di polis, por marca un area den cual por wordo listra preventivamente riba posesion di droga.
Vuurwapenverordening (Ley di arma di candela) tin un articulo parecido riba posesion di arma di candela y den pasado Polis a ristra varios biaha preventivamente riba arma.
A keda so na promesa y sacamento di potret cu studiantenan:
ORANJESTAD (AAN) – Parlamentario mr. Andin Bikker, lider di fraccion di AVP, a bolbe toca e tema di e diploma di e hobennan cu a studia medicina den nos region. Esaki durante e conferencia semanal di prensa di fraccion di PDR, diamars ultimo.
E parlamentario a señala cu PDR a bay cu e tema aki durante nan campaña electoral di 2009-2013, y manera nan a drenta Parlamento a bin cu un iniciativa di ley, pa por duna un contribucion, pa mas pronto posible e studiantenan cu a bay studia medicina den nos region cu fianza di gobierno, nan diploma wordo reconoci pa nan por cuminza traha den nan pais Aruba.
Si no busca un solucion:
Mientras e oportunidad mester ta igual pa tur!
ORANJESTAD (AAN) – Den conferencia di prensa di fraccion di AVP, su lider drs. Rene Herde a referi na e peligronan cu nan ta wak den e hecho cu e fianzanan pa estudio, ta crea un situacion dificil den futuro pa e studiantenan cu ta haci uso di esakinan.
Durante e conferencia interparlamentario na Hulanda, fraccion di AVP a papia claramente riba esaki.
Un di e peligronan mas grandi cu nan ta mira den esaki ta cu door cu studiantenan sa cu si nan ta fia placa pa studia, nan ta bay caba cu un debe hopi grandi, nan ta spanta y e ora ey menos studiante ta bay studia, y e riesgo ta cu hopi hende cu capacidad y talento no ta bay sigui un carera, y esaki ta trece cune un peligro economico tambe, den sentido cu mas hende ta bay biba y traha mas abao di nan nivel.
Willem van Hees ta garantiza cu:
ORANJESTAD (AAN) — Recientemente, den un reunion cu e director di RCN, tabata tin cu su hefenan di servisio a bin sali na cla cu e empleadonan publico den servicio di gobierno di Bonaire, cu ta sr. Van Hees a garantiza e director di RCN, cu gobierno di Bonaire, mescos ku RCN no ta bai paga nada èxtra na su empleadonan.
Naturalmente ta tristo pa bo mester tende e tipo di remarcanan aki pasobra esey ta nifica cu e encuentro cu tin planeá dia 26, 27 y 28 di Maart proximo cu e sindicatonan riba condicionnan di trabao pa empleadonan público, ta un farsa. Decisionnan ta tuma caba.
Normalmente tur e partidonan envolví ta manda nan proposicion por escrito aden y a base di esey e negociacionnan ta tuma lugar.
Drs. Rene Herde ta splica:
ORANJESTAD (AAN) – Durante e conferencia inter-parlamentario na Hulanda, tabata tin un cantidad di tema di cual uno a sobresali, den e interes di tur cuater paisnan di Reino, y por a ripara esaki durante e debatenan cu a tuma lugar.
Asina drs. Rene Herde, lider di fraccion di AVP, a indica den conferencia semanal di prensa, diamars mainta.
Esaki ta e tema di financiamento di estudio of e debenan halto cu e studiantenan ta adkiri ora di bay Hulanda pa studia cu fianza di IBG.
Esaki ta un tema hopi importante debi na e problema cu e ta crea como tambe pa su consecuencia, segun Parlamentario drs. Rene Herde.
Minister Ing. Mike de Meza:
ORANJESTAD (AAN): Aruba ta conoci pa tin varios luga cu ta relaciona directamente cu nos herencia cultural y San Nicolas sigur no ta un excepcion, mirando e gran importancia cu e districto aki a y ta nifica pa nos pais. Cu esaki den mente, Minister di Finanzas, Comunicacion, Utilidad y Energia, Ing. Mike de Meza, ta anuncia cu un di su proyectonan ta cuminsa, e un Parke Recreativo na Lago Heights, of miho conoci como Lago Heights Hill Park, cu ta proyecta pa tin un inversion di 800 mil florin. E compania Van Kessel Construction, cu ta uno conoci pa nan gran experticio y calidad di trabou, lo ta na encargo pa ehecuta e proyecto aki.
Aunke e nomber di e parke oficial no ta ainda confirma, sigur e ta uno cu lo duna merito na tur e baluartenan di San Nicolas, cu a contribui enormemente na nos cultura y economia.
Piep piep piep piep hoeraa hoeraa hoeraa!!!! Si asina mes nos lo canta Dialuna 1 april 2013 nos prins ui Dexan Conradus ta hasi 2 anja. Un macuto di sunchi di mami y brasa duro di papi, bux y primi dushi di rumannan stima Denlixson y Dixmaris. Hopi bendicion y salud di mam y papa cu tastime un mundo. Pabien di su madrina/tanchi Nathy y padrino/ompi Jairo, mas pabien y bux di su primonan stima: Justin, Jairson, Jairwin, J airlynm Briney y Chayton. Hunto nos lo canta y come e bolo bai off, Pabien Dexan. Salud cu bolo nos kier, sino tin bolo nos ta bay riba cabai,,,,,, Hoeraaa Hoeraaaa Dexan.


text:
Dr. Vallejo ta bay den welga
ORANJESTAD (AAN): Dos biaha caba, AZV ta violando sentencia di Huez, door di keda sin paga placa cu a worde gana hustamente door di e mihor neurologo di Aruba, esta Dr. Vallejo.
E biaha aki, parce cu ta un funcionario di seccion Financiero di AZV ta bin cu excusa fofo… pa asina viola e sentencia di Huez.
Manera ta conoci, Dr. Vallejo a haye obliga na pone caso dilanti Huez, debi cu e instancia di AZV ta comete abuso contra dje, reteniendo pago. E impresion cu Dr. Vallejo tabatin, ta cu e Aseguro General di Aruba ta sancionando e docter pa su ideanan politico, y di forma parti di oposicion di Gobierno.
Pero ora Huez a mira cu e factornan treci dilanti ta na fabor di e Neurologo, y debi cu AZV ta retene parti di su trabao, Corte di Prome Instancia a duna veredicto unda AZV no por retene mas e placa mensual di Dr. Vallejo.
Aleluya? Of no?
Resultado ta cu awor contra e decision di Huez, AZV ta sigui retene placa, hasta cu Diaranzon un biaha mas a djis page “un suma” chikito, di cual Dr. Vallejo no por biba cune.
Esey ta pone cu mi tin di stop y midi forza cu nan, pasobra ta parce cu aki na Aruba no tin respet pa ley ni pa Huez.
Si acaso AZV mes ta impone ley, pensando cu Gobierno ta apoya nan den un persecusion politico contra el como profesional, y si acaso AZV ta kere cu nan tin mas poder cu Corte of Huez… e ora Dr. Vallejo a anuncia cu e lo bay stop su trabao!
E ta spera cu por fabor, esnan den Gobierno of AZV no yama radio, y gaña cu Dr. Vallejo ta bay perhudica hende, etc. Pero hecho ta cu e miserable tips cu AZV ta dune como entrada aki, el como medico no por biba ni pa paga awa of coriente.
KI RIL AWOR A DRENTA DEN AZV?
Segun Dr. Vallejo, su Secretaria a puntra pakico AZV a bolbe retene placa. E excusa di e biaha aki? Pasobra envez di skirbi fecha di nacemento estilo “6 di Mei”, a skirbi “Mei 6”.
Ridiculez di marca mayor! Acaso e funcionarionan di AZV no sa e diferencia? Por fabor, un hende por organiza un crash-course pa e Financien Department di AZV pa nan sa con pa bin cu protocol di skirbi fecha?
Pasobra, algun tempo pasa, hendenan di AZV mes a recomenda Dr. Vallejo pa skirbi fechanan asina. Anto awor diripiente na Juli, e sistema ey no ta valido mas?
AZV ta haci e wega di muchachada!
E cos aki ta algo inhusto! Dr. Vallejo no por tolera esaki! Kizas tin di bay midi forza anto? Pero hopi hende lo keda perhudica si acaso Dr. Vallejo bay den welga, pero e no a keda cu ningun otro recurso.
DIARIO ta opina cu Dr. Vallejo ta reclamando cu tur su razon! E ta traha tur dia te cu 12’or di anochi, y asina malo AZV ta tratando e specialista aki mas stima di Aruba?
Huez a bisa claramente cu no ta retene placa.. y un simple Secretaria di Finanzas di AZV ta tuma un decision cu ta bay contra Huez.
E abuso di AZV no tin limite! E wega di “afkeuring” ta algo nobo. Di con tin afkeuring si acaso Dr. Vallejo ta traha cu codigo di AZV?
E luna di Huez a dicta, nan a bin cu afkeuring di 10.000 Florin. AZV no a ni worry cu decision di Huez.
Awor bisa cu a keur af 6.000 Florin di dje! Nan a tira e culpa cu a skirbi e fecha di nacemento robez… pero e smoesje ey ta increible! Increible cu un Neurologo ta gana asina poco aña! Dr. Vallejo ta strike! Ban spera cu pueblo bay sostene!


text:
October 4, 2013 / Front Page
Lokal
...situashon bastante serio...
Doñonan a emiti ‘brandbrief’
Aruba
N.V. ELMAR lo tin un otro fuente di energia SOLAR PARK DI AEROPUERTO TA E PROME PROYECTO DI E MAGNITUD ASINA GRANDI DEN NOS REGION Cu produccion di alrededor di 7 miyon kilowatt/uur pa produccion.
Un reflexion awe riba Dia di Bestia CACHONAN TRAHANDO DEN K9 UNIT DI CUERPO POLICIAL TA ESENCIAL DEN COMBATIMENTO DI CRIMINALIDAD Nan no ta solamente un bon amigo, sino un bon colega tambe!
Den e Bembe
Gobernador Interino, Sra. Mr. Adèle Van der Pluijm-Vrede a hasi apertura di e terasa nobo...
Mayan atardi 3’or na La Tentashon...
Awe nochi den Daiquiri Piano Bar na Venetto ...
© 2013-15 Extra - Notisia di Korsou


text:
Booshi di UPP ta pidi Feitenonderzoek urgente
ORANJESTAD (AAN): Segun Booshi Wever di UPP, tur hende por a scucha con den e reunionnan andando den Parlamento, unda ta trata principalmente e gastonan extra pa e sala(nan) di operacion di hospital, cierto parlamentarionan a haya bon pa – di tantisimo biaha – insinua cu cosnan a bay robez, tanto den IMSAN como na Dump, den e periodo cu ami tabata minister pa entre otro Salubridad y Medio Ambiente.
Harta di tur e insinuacionnan, specialmente esunnan cu ta ser vocifera den Parlamento, unda no solamente parlamentario, pero tambe e propio minister Sevinger, ta acusami “a todo placer” di accionnan cu lo no por a weita luz di dia, sin cu nan socio, presidente di parlamento, Marisol Lopez-Tromp, ni sikiera ta hala nan atencion cu nan no por referi na un persona si esaki no ta den Parlamento, corda pa e tahanan pa sigui!
Tampoco Marisol a cordanan cu e asuntonan aki NO tabata forma parti di e agenda at all. Di e manera aki, un biaha mas Marisol ta faya barbaramente como Presidente di Parlamento.
Pues Marisol a permiti tanto e minister como parlamentario(nan) pa lanza acusacionnan contra di mi persona, a sabiendas cu mi no tabatin e oportunidad di defende mi mes “à la minute” y “ter plaatse”.
Cu mi carta fecha 2 di maart 2015 dirigi na Presidente di Parlamento (copia adhunto), mi ta sugeri, mas bien mi ta URGI su persona pa e usa su posicion pa haya parlamento presenta, y acepta un mocion cu ta instrui pa un “feitenonderzoek” of un “forensisch onderzoek” tuma lugar tambe den e dos proyectonan aki.
Mi NO tin nada di sconde! Mi consenshi ta limpi! E “feitenonderzoek” of ‘forensischonderzoek” den cada proyecto lo demostra cu no tin nada cu a bay robez.
Den e caso di dump, esaki lo confirma e – por lo menos 6 – sentencianan di Huez, hasta te den Hoger Beroep. No ta algo usual, pero mester bin un fin na e insinuacionnan aki. Por fabor no “chicken-out” awor.
Pa e “feitenonderzoek” of ‘forensischonderzoek”-nan por ta completo, esakinan mester cubri e periodo for di tempo cu mi persona a cuminza carga responsabilidad pa ambos, pero TE CU AWOR AKI, AÑA 2015!
Laga e feitenonderzoek den IMSAN mustra tambe kico mi a laga atras fin di october 2009, tanto na proyectonan como na material. Lague mustra kico e gobierno aki a haci por ehempel cu e material, e aparatura, etc.
Laga e feitenonderzoek na dump na Parkietenbos mustra unda tabatin sabotahe, por ehempel ora cu a tira piezanan pisa di auto den e machine!
Mi ta sugeri pa – mas especifico pa loke ta trata e proyecto na dump – e “feitenonderzoek” of “forensisch onderzoek” considera tambe tur e corespondencia cu tabatin riba e proyecto aki; for di principio na unda for “day one” AIB y FDA tabata involve; alavez mi kier referi aki entre otro na e diferente casonan dilanti di mesa berde, cu ya mi a menciona anteriormente, unda na 6 ocasion, Huez a dicta cu NO tabatin nada cu a bay contra ley.
Pa ta completo: mi kier asumi cu – y si mi ta robez, mi ta demanda pa – den e “feitenonderzoek” riba e asunto di hospital, esaki lo “cover” henter e periodo, pues por lo menos for di e invitacion, incluso e “bestek”, acompaña pa “onderliggende stukken”, na companianan pa nan participa den un destaho publico pa dicho expansion y renobacion, te na otorgamento di e proyecto na Bermello y Arrellano.
Mi a sugeri (lesa: URGI!) pa den e “feitenonderzoek” den e caso di hospital, bin tambe un aclaracion y splicacion di sr. Frensel Giel, director di A.I.B., encuanto e motibo di su buelta di 180 grado respecto e tereno unda e hospital ta situa.
Lagami splica: den su rapport di juni 2007, sr. Frensel Giel/A.I.B. ta condena e tereno unda e hospital ta para, como completamente inadecua pa un hospital; cu cambio di gobierno na final di 2009 A.I.B. no tabatin ningun objeccion mas contra elugar. Den e situacion di 2007 NO a bini ningun cambio toch?
Awor cu ta resulta cu e kelder di e hospital ta keda yena cu “grondwater”, y cu ta casi imposibel pa saca e awa, ni cuanto truck pone traha, e pregunta ta, si sr. Giel a basa su posicion di juni 2007 riba su conocimento di e condicion di e tereno, pues cu sr. Giel tabatin motibonan valido pa a condena e tereno na juni 2007!
Copia di e carta pa Marisol a bay tambe pa e lidernan di fraccion den Parlamento, cu e intencion cu nan tambe lo pusha pa e mocion pa e “feitenonderzoek” of “forensischonderzoek”-nan aki di berdad worde lanza y aproba, y ehecuta mas pronto posibel.
Palabra ta na Marisol y na Parlamento!


text:
KOMUNIKADO DI POLIS:
WILLEMSTAD – Djabièrnè 16 di yanüari alrededor di 5’or di atardi, Sentral a risibí notifikashon di un…
aksidente grave ku a tuma lugá riba Jan Noorduynweg na altura di un sentro
komersial, den kua un motosiklista a keda gravemente herida.
For di investigashon a sali na kla ku un vehíkulo ku tabata koriendo riba Jan Noorduynweg den direkshon di F.D. Rooseveltweg, a bai lora na man robes, sin duna preferensha na un motorsaikel ku tabata bini for di direkshon kontrali.
Konsekuentemente e motosaikel a bin dal den banda di e outo. E motosiklista a sufri heridanan grave na su kabes i a wòrdu transportá ku ambulans pa poli, na unda despues el a keda interná den unidat di kuido intensivo. Investigashon den e kaso aki ta kontinuá.
Foto StreaLuz


text:
Nilo Swean Ta Retira Di Parlamento
Booshi Wever cu Edison Briesen ta keda y Nel Oduber ta evalua su paso
ORANJESTAD(AAN)–Ayera merdia a bira conoci cu tanto Sr. Booshi Wever como Sr. Edison Briezen ta keda den parlamento, mientras cu Sr Nilo Swean si a anuncia di lo retira y por spera su documentacion relaciona cu retiro e dianan aki.
Ayera a trata e cambio di diferente ley cualnan a pasa cu 13 voto na fabor, esta di fraccion di Avp y di Sr.Andin Bikker.
Na momento di votacion fraccion di MEP a sali di sala pero despues di votacion nan a bolbe..
Tabata tin un ambiente di union despues di e reunion caminda e parlamentarionan a duna otro man, braza otro, bebe champaña deseando otro un feliz aña 2011.
Por a scucha comentarionan den forma di rumor ayera cu awor cu Sr. Booshi Wever y Sr. Edison Briezen a dicidi di keda den parlamento, Sr. Nelson Oduber lo ta evaluando si e lo bolbe den parlamento of no.
Su pension ta para y si e drenta bek den parlamento e lo ta parlamentario segun e reglanan nobo.
Confirmacion no por a haya di locual tabata ser comenta pero e posibilidad ta keda existi cu Sr. Oduber lo por bolbe den Parlamento .
E foto ta mustra Sr. Booshi Wever y Prome Ministro Mike Eman den conversacion despues di e reunion.


text:
Ta primordial concientiza pueblo di Aruba riba e importancia di Censo 2010
Minister Michelle Winklaar durante apertura di campaña di publicidad:
ORANJESTAD (AAN): Na Economische Zaken tabata tin un conferencia pa asina anuncia e campaña di publicidad pa Censo 2010. Minister Michelle Winklaar tabata presente unda el a hiba palabra y splica cu e dia ta hopi importante pasobra ta lanza Censo 2010. Segun e mandatario ta primordial pa concientiza pueblo di Aruba tocante di censo y e importancia di dje. A señala cu e ta importante pa e departamento cu ta handle esaki pero tambe pa tur departamento di gobierno como otro instancianan no gubernamental tambe cu ta usa e informacion aki. E mandatario a gradici su coleganan minister cu tambe a mira e importancia di e proyecto aki, cual a ser presenta na Fundacion Desaroyo Arubano (FDA).
FDA tabata tin hopi motibo importante cu a conduci nan financia e proyecto di Censo 2010, a laga sa. Minister Michelle Winklaar a splica cu departamentonan gubernamental y no gubernamental por haci uso di e cifranan di Censo 2010. Esaki ta informacion cu ta bay ta hopi importante y esencial pa e plannan den comercio y studiantenan tambe como di diferente instancia rond di pais Aruba unda nan ta bay haci uso di e informacion aki.
A expresa cu ta di aplaudi e forma cu CBS a traha pa asina den un tempo record por a keda cla pa ranca sali cu e Censo. E ta e resultado di hopi dedicacion, a enfatiza. Tin hopi departamento gubernamental y no gubernamental cu a duna un man pa laga nan personal participa como encuestador. Minister Michelle Winklaar a desea tur esnan cu lo haci e encuesta hopi exito.


text:
Relato 88: Juan A Batisá Hesus
MIRA e palomba baha riba kabes di e hòmber. E hòmber ta Hesus. Awor e tin rònt di 30 aña di edat. I e hòmber huntu kuné ta Juan. Nos sa algu di dje kaba. Bo ta kòrda ku ora Maria a bai bishitá su prima Elisabèt, e beibi den su barika a salta di goso? E beibi ei ku no a nase ainda tabata Juan. Pero kiko Juan i Hesus ta hasiendo einan?
Juan a kaba di hinka Hesus bou di awa den Riu Hordan. Asina ta batisá hende. Un hende ta hink’é bou di awa anto despues sak’é. Dor ku Juan tabata batisá hende, nan a yam’é Juan Boutista. Pero pakiko Juan a batisá Hesus?
Wèl, Juan a hasié pasobra Hesus a bini i a pidi Juan batis’é. Juan tabata batisá hende ku kier a mustra ku nan a sinti duele ku nan a hasi kosnan malu. Pero Hesus a hasi kosnan malu pa kual e mester a sinti duele? Nunka, pasobra e tabata e Yu di Dios mes for di shelu. P’esei, el a pidi Juan batis’é pa un otro motibu. Laga nos mira ki motibu e tabatin.
Promé ku Hesus a akudí na Juan, e tabata un karpinté. Karpinté ta un hende ku ta traha kos di palu, tal komo mesa, stul i banki. Hosé, kasá di Maria, tabata un karpinté, i el a siña Hesus tambe e trabou di karpinté. Pero Yehova no a manda su Yu na mundu pa ta un karpinté. E tabatin un trabou spesial pa Hesus hasi, i e tempu a yega pa Hesus kuminsá hasié. Pues, pa e mustra awor ku el a bini pa hasi e boluntat di su Tata, Hesus a pidi Juan batis’é. Dios a gusta esei?
Sí, pasobra despues ku Hesus a sali for di awa, un bos di shelu a bisa: ‘Esaki ta mi Yu, esun ku mi ta aprobá.’ Tambe, a parse ku shelu a habri i un palomba a baha riba Hesus. Pero esei no tabata un palomba di bèrdat. E tabatin forma di palomba so. En realidat esei tabata e spiritu santu di Dios.
Awor Hesus tabatin ku pensa riba hopi kos, i p’esei el a bai na un lugá solitario pa 40 dia. Satanas a bini serka dje ei. Satanas a purba tres bes pa hasi Hesus violá e leinan di Dios. Pero Hesus no a hasié.
Despues di esei, Hesus a bolbe i a kontra ku algun hòmber ku a bira su promé siguidónan, òf disipel. Algun di nan tabata yama Andres, Pedro (yamá Simon tambe), Felipe i Natanael (yamá Bartolomeo tambe). Hesus i su disipelnan nobo a bai na e distrito di Galilea. Na Galilea nan a keda na Kana, e pueblo di Natanael. Hesus a bai un fiesta di kasamentu ei i a hasi su promé milager. Bo sa kiko esei tabata? El a hasi awa bira biña.
Mateo 3:13-17; 4:1-11; 13:55; Marko 6:3; Juan 1:29-51; 2:1-12.
Pregunta
- Ken e dos hòmbernan riba e plachi ta?
- Kon ta batisá hende?
- Ki tipo di hende Juan tabata batisá normalmente?
- Pa ki motibu spesial Hesus a pidi Juan batis’é?
- Kon Dios a mustra ku el a keda kontentu ku Hesus a batisá?
- Kiko a sosodé ora Hesus a bai na un lugá solitario pa 40 dia?
- Kua tabata algun di Hesus su promé siguidónan òf disipelnan, i kiko tabata e promé milager ku el a hasi?
Preguntanan adishonal
- Lesa Mateo 3:13-17.
Ki ehèmpel Hesus a pone pa e boutismo di su disipelnan? (Sal. 40:7, 8; Mat. 28:19, 20; Luk. 3:21, 22)
- Lesa Mateo 4:1-11.
Kon e abilidat ku Hesus tabatin pa usa e Skrituranan ta animá nos pa studia Beibel regularmente? (Mat. 4:5-7; 2 Ped. 3:17, 18; 1 Juan 4:1)
- Lesa Juan 1:29-51.
Na ken Juan Boutista a dirigí su disipelnan, i kon nos awe por imit’é? (Juan 1:29, 35, 36; 3:30; Mat. 23:10)
- Lesa Juan 2:1-12.
Kon e promé milager di Hesus a mustra ku Yehova no ta nenga Su sirbidónan ningun kos bon? (Juan 2:9, 10; Sal. 84:11; Sant. 1:17)


text:
Impulso sosial ekonómiko pa islanan di Hulanda Karibense
E gobièrnu hulandes a diskutí ku gobièrnunan di Bonaire, Sint Eustatius i Saba tokante un kantidat di inisiativa pa drecha e situashon sosial ekonómiko riba e islanan. Den sierto kaso esaki ta konserní problemanan ku ta surpasá e forsa propio.
Dos aña pasá e islanan den Karibe a bai forma parti di Hulanda. Den e temporada ei a implementá hopi mehorashon riba e islanan, manera enseñansa i kuido médiko. E ministerio di Asuntunan Sosial i Labor a laga hasi un investigashon na komienso di e aña aki tokante pobresa den Hulanda Karibense. For di esaki a sali na kla ku e situashon di e personanan ku ta mas abou den e komunidat, ainda tin mester di mas mehorashon. E gobièrnu di e islanan ta e promé gobièrnu responsabel pa maneho di pobresa.
Pa por asistí den esaki tambe for di Reino, gobièrnu hulandes a tuma e siguiente desishonnan:
- E ònderstant speshal ta keda ekspandé, pa asina por hasi mas uso di esaki, prinsipalmente pa ku e gastunan pa artíkulonan di skol. E pago pa personanan ku ta inkapas pa traha i ku ta den ònderstant, ta keda oumentá ku 50% kompará ku e nivel aktual.
- Un parti di e gastunan di provishon di utilidat a konsekuensia di desbentahanan relashoná ku tamaño di e islanan di Hulanda Karibense, ta bai kai bou di Hulanda Europeo. Tambe ta bin supervishon independiente. Di e manera aki ta limitá e peso di e gastunan a konsekuensia di e tarifanan ku ta subi pa siudadanonan i kompanianan na Hulanda Karibense. E partimentu di gastunan di provishon di utilidat ya tabata usual na Hulanda Europeo, i awor pues ta bálido den henter Hulanda, inkluso e islanan di Hulanda Karibense. Ta aspirá pa realisá esaki pa 1 di yanüari 2014 pa medio di lei. Pa e aña di transishon 2013, e ministernan di EL&I i I&M ta duna un aporte finansiero pa dim e oumento den tarifa.
- Lo promové empleo pa medio di aplikamentu di un konsepto di ‘social return’ serka e proyektonan di konstrukshon di Reino na Hulanda Karibense. Ku esaki ta oumentá e impakto sosial di e proyektonan. Un ehèmpel di esaki ta e introdukshon di sitionan di konstrukshon pa alumnonan.
- For di Reino ta hasi invershonnan èkstra den krèsh/akohida (despues di skol) na Hulanda Karibense.
- Den kuadro di kasi US$ 5 mion di ganashi èkstra na entrada di impuesto na Hulanda Karibense riba 2011, a palabrá un pakete di medidanan ku e ministerio di Finansa, ku di un banda ta mehorá e forsa di kompra i di otro banda ta sigui stimulá ekonomia riba e islanan. E pakete ta kontené medidanan ku ta baha e vastgoedbelasting, ta baha akseinsnan riba kombustibel i ta oumentá e eksonerashon di belasting pa artíkulonan di promé nesesidat.
- Ta krea un asina yamá ‘E-team’ pa kada isla di Hulanda Karibense. Esaki ta un relashon di kolaborashon entre gobièrnu i empresarionan riba e islanan, pa finalmente sigui stimulá desaroyo ekonómiko.
For di 8 te ku 12 di òktober e gobièrnunan di e islanan ta na Hulanda pa e konsulta semi anual ku diferente mandatario i departamentu di Den Haag. Algun otro palabrashon ku a keda hasí durante e asina yamá siman di Hulanda Karibense (“Caribisch Nederland-week”):
- Huntu ku e minister di OCW a firma e plannan di alohamentu di enseñansa pa kada un di e tres islanan. E plannan aki ta sòru pa mehorashon di tur edifisio di skol na Hulanda Karibense.
- Ta sigui drecha e aeropuerto riba kada isla di Hulanda Karibense.


text:
Aruba por haci un gran diferencia funcionando como un brug
Mediador di Gobierno:
ORANJESTAD (AAN): Rond di 150 persona a participa den e Simposio di Reino cu a tuma luga dia 25 di juni ultimo na Dr. Edward Cheung Center for Innovation riba Sasaki, caminda a papia riba e balor agrega pa ta forma parti di Reino. Personahenan conoci di comunidad, manera Mediador di Gobierno, a participa den e Simposio aki.
Anselmo Pontilius na final a declara cu e mensahe y contenido di e discursonan ta importante pa Caribe Hulandes y naturalmente Reino. Tur hende a pone enfasis cu den cuadro di globalisacion ta importante pa tur hende traha hunto.
Pero importante ta cu e mensahenan cu a bini no mester keda solamente na gobernante y dirigentenan politico so, pero mester traduci esaki pa e comunidad completo compronde.
Pontilius a splica cu e relacionnan den Reino Hulandes no necesariamente tabata pio of miho na tur momento. Cada periodo tabatin su dificultadnan. Algun di e oradornan a señala cu e bareranan di dificultad por worde supera facilmente y saca probecho enorme di e cooperacion den Reino.
Pontilius a mustra cu mundo henter ta pasando den diferente forma di crisis y Caribe no ta diferente. Pero na mesun momento ta mustra cu a worde señala cu tin oportunidadnan grandi cerca nos den Latino America. Cooperando cu otro den Reino nos por fortalece nos mes y bira un di e brugnan importante pa Latino America, y haci un gran diferencia. “Mi apelacion ta na esnan cu a trece e mensahenan aki, mira con Gobierno por traduci esakinan den comunidadnan di Reino.”


text:
Quartier latin
Quartier latin ta un bario situá riba e oría links di Paris den e distritonan 5 i 6. Su sentro históriko ta e universidat di Sorbonne. Su nòmber ta bini for di e uso exklusivo di latin den e kursonan ku tabata wordu duná den e skolnan i universidatnan medieval ku tabata instalá den e bario aki.
Bario di studiante[editá | edit source]
Quartier latin ta un bario hopi frekuentá pa studiantenan i profesornan dor di e presensia di múltiple establesimentunan universitario : universidat di Sorbonne, universidat Paris II Panthéon Assas, e campus di Jussieu (ku ta enserá e universidatnan Paris VI, Paris VII i Institut de physique du globe de Paris), universidat Paris III Sorbonne Nouvelle, Collège de France i bibliothèque Sainte-Geneviève.
Diferente grandes écoles, destiná pa formashon di futuro funshonarionan pa e puestonan mas elevá den funshon públiko, a wordu instalá den e bario aki manera École normale supérieure, École des chartes, Beaux-Arts, ESPCI ParisTech, Mines ParisTech, Chimie ParisTech, AgroParisTech i Institut supérieur d'électronique de Paris. École Polytechnique tambe tabata instalá akinan te na 1976.
E bario ta konta tambe ku un kantidat grandi di kolegio i liseonan prestigioso i históriko : École alsacienne i e liseonan Louis-le-Grand, Notre-Dame de Sion, Henri-IV, Saint Louis, Stanislas, Fénelon, Montaigne, Academie Julian etc. Dor di e presensia di asina tantu establesimentu edukativo den Quartier latin, hopi biblioteka spesialisá den literatura, siensia, historia, polítika, medisina, filosofía i lei tambe por wordu hañá den e bario aki, maske ku tiki tiki nan ta disparsiendo. Den añanan 60 i partikularmente durante e evenementonan di mei 1968, e bario aki tabata un di e sentronan prinsipal di diferente movementu di protesta di studiante.


text:
SKEDJEL
10.00 Kombinashon Rio Canario/Montaña vs Reshèrshe
11.30 Otrabanda/Punda vs Banda Bou/Mahuma (DST)
13.00 Wega femenino
15.30 Wega di tres lugá (si ta nesesario)
17.00 Gran final entre e ganadónan di maskulino di mainta.
Meta prinsipal di e torneo ta pa fortifiká e union i pa polisnan sera konosí ku otro den un otro ambiente. E entusiasmo ta hopi grandi i polis probablemente lo forma 3 ekipo maskulino i un ekipo femenino pa partisipá den Torneo di Sòftbòl Hope organisá pa SOAB ku lo start den luna di Hope.
Nòmbernan grandi di tempu di gloria di e ekipo Polis lo tei presente i
naturalmente lo manda un invitashon pa penshonadonan pa bin mira e polisnan di awor den akshon i interkambiá eksperensha di trabou i deporte ku nan.


text:
Un teenager a wordo ataca pa cuatro anti-social na Sabana Basora
ORANJESTAD (AAN); Si autoridad a base di ley constata cu aki ta trata delito serio comete den grupo ta hopi serio, e grupo di hoben lo por haya den problema serio cu husticia.
Diaranzon anochi patruya seccion San Nicolas a worde dirigi na Centro Medico den Pastoor Hendrikstraat relaciona cu maltrato serio reporta.
Na Centro Medico San Nicolas, e señora mama inicial K a denuncia na polis, cu su yiu homber inicial S. ta cana direccion pa cas y anochi pa alrededor di 9:45 pm, ora cu algun mucha homber di Sabana Basora a acerca su yiu homber y nan a maltrate.
E señora mama a sigui declara cu su yiu homber a ricibi sla cu pida palo, na banda robez di su cara.
Mientras tanto, e yiu homber S.K. di 14 aña di edad a declara, cu e mucha hombernan ta conoci como Pio, Jason, Gino, Joander, y Jorge.
E señora mama a worde dirigi na despacho di Jeugd Zeden Politie situa na warda di Balashi pa entrega denuncia oficial.


text:
November 26, 2012 / Front Page
Lokal
...BZV a integrá den SVB pero tòg... BZV SAKANDO KARCHI DOKTER PA UN GRUPITO ...Shaheen Elhage, pa kolmo nan ke paga den 45 dia...
Eks minister Charles Cooper: Mester 12 mion pa drecha situashon awa saliña
YA TIN MALKONTENTU PA KU PROPOSISHON KANDIDATO PA MINISTER PNP
Aruba
Durante bishita na Favela Babilon Premier Eman a constata
Den e Bembe
EphremJadunatremendopresentashon
Grupo di Karnaval Caché ta presentá...
Selebrando 10 aña di Fiesta riba Pasku Anochi ….…
© 2013-15 Extra - Notisia di Korsou


text:
Scol Reina Beatrix ta habri Dialuna awor
Tur cos ta Cla!
ORANJESTAD(AAN)--Ya no ta desconoci cu a cera e scol menciona pa diferente problema na e infrastructura di e scol, entre otro pa asbest. A haci tur lo posibel pa por a aloca e scol mas lihe posibel. Aki a split e scol cu ta consisti di 12 klas entre DOC Opleiding y YMCA Dakota. A haci tur esfuerso pa a purba habri e scol bek siman pasa pero debi na diferente circunstancianan cu nos a enfrenta a dicidi di verschuif esaki cu 1 siman mas.
Minister Michelle Hooyboer Winklaar, encarga cu enseñansa ta hopi contento cu awe e por informa cu tur cos ta cla. Klas 1 y 2 a wordo aloca na YMCA y klas 3 te cu 6 ta na DOC Opleiding. “Mi meta semper ta pa studiantenan perde menos dia di scol posibel den caso nan manera esaki. Ta cos nan imprevisto. Pero si semper teniendo nan salud y siguridad na prome luga”.
Un danki di curason ta bay ma cada un persona cu a yuda den henter e proyecto aki. DOW, Directie Onderwijs, GASA, cabesante di e scol, e team completo di docente cu a traha dia y anochi pa pak in en uit nan cos nan di un sitio pa otro. Tur otro scol cu a yuda cu cashi pa asina aki por a aloca esaki nan den diferente klas.
“Pa medio di e comunicado aki mi kier a informa tur mayor cu scol ta cuminsa bek dialuna 1 December 2014 na e sitionan ya menciona. Awor mi lo focus den drecha e edificio bieu di Beatrix School mas lihe posibel pa nan por bay bek nan scol”, e mandatario a termina bisando.


text:
Compas
Compas ta un instrumento di nabegacion pa haya direccion parti nort. E tradicion compas magnetico ta consisti di un magnet colga, cu bo ta hay'e bou di e influencia di magnetico di tera den un cierto direccion, na unda ta bira posibel pa indica e nort magnetico (Nm) y suit magnetico (Sm).
E aplicacion specifico di un compas di magnet ta inclui un gimbal pa uzo den e boto, conoci como compas di barco.
1. Si no ta existente den e lista di vocabulario di Papiamento ta libremente di cambi'e y pone den e otrografia corecto.


text:
WILEMSTAD – Djarason 21 yanuari 2015 a trata den Korte e kaso di 7 homber ku ta ser sospechá di a horta dia 3 di september 2014 un total di 7 motosaikel/skuter (markanan Gilera, Piaggie, Bevely i Yamaha) i un outo Kia Picanto for di riba HCC-terein, esta Kurá. Tambe nan ta ser akusá di a atraká i mara e 2 bewakernan ku tabata trahando einan i a horta vários pertenensia for di nan.
E sospechosonan ta D.A. (1992), A.M. (1992), J.M. (1991), J.R. (1994), I.C. (1992), N.M. (1992) i B.M. (1996). Nan ta entre otro habitantenan di Kustbatterij i Koraal Specht. Ministerio Públiko (OM) Kòrsou ta akusá e sospechosonan di entre otro atrako armá i komplise den atrako i posishon di un arma (violashon artikulo 2:291, artíkulo 2:294 di Kódigo Penal Kòrsou i artíkulo 3/11 di Vuurwapenverordening).
Wes a aproba e petishon di Fiskal pa wanta e kaso kontra 6 sospechoso te dia 25 di mart 2015 pa 14:15 or. Wes a ninga e petishon di abogadonan pa laga e 6 sospechosonan den libertat pendiente e kaso di 25 di mart 2015. Tur sospechoso ta keda será pendiente e kaso.
Ta solamente e kaso kontra B.M. a kontinuá djarason. E sospechoso a atmiti su kulpabilidat i a koperá ku e investigashon. El a deklara entre otro ku el a usa un ‘airsoft’ pa komete e atrako. Durante su huidá riba un skuter el a keda detene na altura di Ennia dor di polis ku a akudi na e sitio di atrako. E hecho ku M. a koperá ku e investigashon, ta motibu tambe ku e ta ser menasá ku morto den prisondor di e otro sospechosonan den e kaso aki. Esaki ta motibu ku e ta será den un departamentu spesial i apart den prison, esta FoBa.
Fiskal, komo ku M. a koperá ku e investigashon, a hasi un demanda di 48 luna, di kual 12 luna kondishonal pa M. (normal ta eksihi 5 aña inkondishonal). Tambe a eksihi pa M. 3 aña di prueba i giya di Reclassering. Wes a duna su veredikto mesora; 48 luna prison di kual 24 luna kondishonal, giya di Reclassering i temporada di prueba di 3 aña.
###END###
Fuente OM


text:
DPL y DAS mester traha estrechamente cu otro
Minister Otmar Oduber:
ORANJESTAD (AAN): Departamento di Progreso Laboral lo forma un instrumento importante tambe den e maneho social cu Gobierno lo hiba. E procedura introduci door di DPL, bou encargo di Minister Otmar Oduber, ta crea tambe e forma pa haya sa e personanan cu p.e. ta busca trabao pero no kier traha, pero si kier ayudo di Gobierno. Apesar di esaki, e meta no ta pa laga e hendenan aki riba caya, sino busca e origen di nan problema y ta trata di yuda nan pa forma un parti positivo di e comunidad.
Esaki ta loke Minister di Asuntonan di Labor, Turismo y Transporte, Otmar Oduber, a duna di conoce dialuna ultimo den un conferencia di prensa. Den ley ta para cu DPL mester duna Departamento di Asuntonan Social (DAS) conseho na momento cu un persona haci un peticion pa bini na remarca pa haya Onderstand of Bijstand.
Si DPL haya un trabao pa un persona asina, e lo no haya un conseho positivo pa bin na remarca pa haya e ayudo social aki for di Gobierno. Peor si e persona a faya na tres ocasion pa acepta un trabao. “Nos ta mira caba cu lo mester bin un relacion hopi estrecho cu DAS pa mira con nos ta bay atende cu e personanan aki, cu simplemente no tin un interes pa traha. Of nan tin un problema social cu ta strobanan di traha.
Nos lo mester mira con nos por yuda e personanan aki, pasobra nos no por cera porta y laga e hendenan aki bira un problema social pa comunidad,” Minister Oduber a bisa. Y a agrega cu e lo pidi e directora di DPL pa hunto cu Enseñansa pa Empleo mira con por yuda e hendenan aki pa toch nan drenta e forza laboral.


text:
Bashamento di bala banda di Cirkle K a pone victima core pa su bida
ORANJESTAD(AAN): Diahuebs marduga un homber a tira riba un hoben dilanti Circle K na Playa. A los varios tiro, e victima a core pa su bida sconde tras di cura di cas na Boliviastraat.
No obstante cu el a core, e victima di fam Figaroa a haya herida di bala na su pia.
Polis cu e momento ey tabata ocupa cu asistencia riba L.G. Smith Boulevard a mobilisa mesora. A bin haya e victima ta sangra benta na suela y bisiñanan riba caya tur spanta. Testigonan a acerca Polis cu huls den man a señala cu e tironan a cuminsa cay banda di Circle K.
Mas unidad di Polis a yega pa cera e area pa investigacion. A bin haya Toyota Tercel cu tres impacto di bala dilanti e skina di Circkle K para.
E victima na tino pero cu hopi dolor tabata papia di un desconocido cu capuchon abordo Toyota Yaris color blanco a pasa saca arma di candela y tira riba dje.
E victima cu tabata para na e skina a sali na careda asina mes a haya bala den su pia robes. Hendenan riba caya a grita “nan a dal’e” y bisiñanan a sali wak kico ta pasando. Aki a bin haya e victima scondi ta pidi ayudo.
Polis a pidi Ambulance cu urgencia pa atende cu e victima, el a perde sanger pero no tabata core riesgo di perde su bida. Un di dos Ambulance a bin pa yuda na elugar tambe. Recherche cu TOD a yega pa investiga e caso serio aki. Alto Comisario Dolfi Richardson tambe tabata presente. Polis a tene e area cera un bon rato.


text:
Experto di Hulanda lo ta yegando Aruba otro siman pa haci un investigacion riba loke a sosode den sala di operacion
Lo haci otro investigacion riba funcionamento di e sala!
ORANJESTAD (AAN): Diahuebs atardi na Dr Horacio Oduber Hospital tabata tin un conferencia di prensa relaciona cu e asunto di tuberculosis na Colegio Arubano.
Pero banda di esaki, Dr. Jaime Falconi, Director Medico di HOH a duna di conoce cu e conferencia di prensa aki ta den e cuadro di transparencia cu mester existi. Sigur ta importante pa duna informacion di parti di hospital riba loke a sosode algun siman pasa den sala di operacion.
Dr. Falconi a bisa cu Hospital lo haci un investigacion profundo di loke a sosode den sala di operacion y na mesun momento wak e funcionamento di sala di operacion.
A laga sa cu otro siman lo bin un señora di Hulanda riba invitacion di hospital y di bestuur di HOH pa haci e prome analisis riba con e sala di operacion ta funciona.
HOH a haya noticia di Inspectie di Hulanda cu na comienso di Januari nan lo ta presente na Aruba pa haci un investigacion di e incidente cu a tuma lugar un par di luna pasa y tambe riba e funcionamento di Hospital, Dr. Falconi a indica.
“Nos a priminti pueblo cu nos lo bay haci e investigacion aki y nan lo bay tuma lugar. Na su debido tempo, ora cu nos tin e resultadonan, mi ta supone cu esey lo ta comienzo di proximo aña, cu nos lo informa pueblo tambe via di media kico e resultadonan di e investigacion aki tabata y kico ta e consecuencia cu lo tin”, e medico a finaliza.


text:
Lider di MEP y su fraccion kier converti parlamento den carnaval politico
Mustrando falta di seriedad pa decision di pueblo
ORANJESTAD (AAN) Evelyne Wever Croes, lider di MEP, ayera nochi a haci su mes y su fraccion ridiculo den Parlamento, ora cu el a anuncia cu su fraccion lo entrega un mocion di desconfiansa contra Gabinete Mike Eman II.
Un accion cu ta mustra riba un falta di respet total pa loke pueblo a dicidi na luna di September di 2013 ora cu partido MEP a ricibi solamente 7 asiento for di e pueblo votado, cu no kier mira MEP mas den gobernacion por lo pronto.
E partido ta un partido minoritario y durante tratamento di presupuesto supletorio 2014 ayera mainta, a bolbe keda demostra cu e fraccion di MEP cu tin actualmente den Parlamento, ta un di e fraccionnan mas debil cu e partido aki a yega di presenta den Parlamento.
E disertacionnan cu varios miembro di fraccion di MEP a hiba henter mainta, tabata mustra un frustracion grandi pa loke tabata resultado di e rapport di CFT riba presupuesto 2014 y tambe frustracion cu continuamente Gabinete Mike Eman II ta elimina tur tipo di argumento politico cu e partido aki por bin cune.
A invita funcionarionan publico pa bin presencia e reunion dialuna mainta ya cu Gabinete Mike Eman II lo kier kita varios beneficio di nan loke e mesun mainta ey a bira conoci cu no ta berdad, cambiando henter e panorama politico di e reunionnan aki.
Ayera mainta un biaha mas Gabinete Mike Eman II y fraccion mayoritario di AVP den Parlamento cu 13 asiento, a mustra bon cla cu tin un diferencia grandi entre e dos partidonan aki actualmente y por lo pronto lo no mira cambio den esaki.
Cu e control di CFT haci riba presupuesto supletorio 2014, no tabatin trabou pa haci den Parlamento ayera mainta ya cu realmente tur loke mester a wordo controla y drecha den e presupuesto aki, a tuma luga mientras cu ya caba presupuesto mes di 2014 a wordo aproba pa Parlamento, pues mucho cos no tabatin pa bisa of pa haci.
Sinembargo lider di MEP y su miembronan kier a insisti pa converti e reunion den un carnaval politico y a confia cu cooperacion di algun di nan siguidonan, lo a crea un scenario ayera mainta na fabor di e partido pero no a confia cu hopi simpatisante di AVP tambe a duna acto di presencia.E sorpresa mas grandi tabata na momento cu den di dos tanda, Evelyne Wever Croes a informa sala cu su fraccion lo entrega un “mocion di desconfiansa” contra Gabinete Mike Eman, sabiendo cu e no tin sosten pa esaki, sabiendo cu pueblo no a brinda MEP ni Evelyne e confiansa pa presenta un mocion contra di un Gobierno cu pueblo e scoge den forma convicente apenas un aña pasa.
Un mocion ridiculo cu ningun momento lo por a haya sosten pero simplemente ta pone tur hende perde tempo pa hunga e tipo di weganan aki sin sentido, cu ta bolbe demostra cu Evelyne Wever Croes no ta den politica pa sirbi interes di pueblo pero pa sirbi su propio interesnan y no sa kico realmente politica ta contene y kico tin mester pa sigui crece como lider.
Dado momento Evelyne a bay haci mofa di e decision di Diario pa nombra Prome Minister Mike Eman, Man of the Year haciendo chansa cu e reconocimento aki, lubidando cu haciendo esaki Eveyne ta mustra bon cla cu e no por bira nunca e clase di lider cu Mike Eman a demostra di ta pa su pais y pa su pueblo.


text:
“Cuminsa Zeta Mashinnan Pasobra Tin Hopi Trabao Na Caminda”
Benny Sevinger ta pidi companianan di construccion pa
ORANJESTAD (AAN): Ministerio di Infrastructura tabata esun encarga pa hinca den otro e proyecto di Linear Park, cu realmente ta cuminsa na aeropuerto, pero e construccion a inicia banda di Neptali Henriquez Park riba Diahuebs.
E titular di Infrastructura, Benny Sevinger tabatin masha elogio pa e InfraTeam encabesa pa Rafi Kock, kendenan a pone e diseño definitivo pa cuminsa cu e transformacion di henter e area cu ta consisti di Linear Park.
Sevinger na e momento di e ceremonia di groundbreaking a señala cu hefe di Gabinete, Prome Minister Mike Eman a dicidi cu un di e prioridadnan di nos pais mester ta e producto Aruba: e parti fisico y e otro ta nos turismo y nos economia.
Ministerio di Infrastructura a tuma e reto cu Prome Minister a pone nan dilanti y durante un aña a bin ta trahando riba e plannan. Nan tur ta exponi den caya grandi pa publico en general mira. E plannan aki hinca den un Masterplan ta duna un concepto di con Aruba lo ta aki 10 pa 20 aña. E Masterplan ta inclui e isla completo. Gobierno lo bay haci lo maximo pa cumpli cu tur loke tin riba papel. Pero a sigura cu ta trata di proyectonan di largo plaso.
E mandatario a bisa cu no ta trata aki solamente di cambio di e producto turistico pero tambe e parti pa nos propio hendenan, manera renobacion di school y barionan.
“E ta bay ta un aña hopi exitoso pa Aruba. Cambionan grandi na caminda, aña exitoso pa mundo di construccion. Mi lo bisa e companianan di construccion cuminsa prepara, zeta e mashinnan ya cu nos ta bay duna Aruba un bista nobo. …,” e mandatario a bisa. Y a agrega cu ta tur minister ta envolvi pa Aruba haya proyectonan di calidad.


text:
Riba un mercado impredicibel mester limita e cantidad y e periodo di hedging
ORANJESTAD(AAN): Hedging ta un seguro cu ta worde cumpra pa momentonan cu e prijs di un producto riba mercado subi demasiado halto pa tin un sorto di cobertura.
Pa medio di hedging un compania ta mara un cierto cantidad di producto na un cierto prijs pa un cierto periodo. Asina e compania ta sigura cu si acaso e prijs di e producto mester subi e tin un prijs sigura cu mas abao cu esun di mercado. Esaki ta limita e “upward risk”.
Pero den e caso di e hedging tambe tin un “downward risk”, unda cu e si e prijs baha, e prijs di compra pa e cierto cantidad di producto no ta baha, pero ta keda na e prijs sigura.
E situacion di hedging ta uno cu mester ta hopi cauteloso cune, pasobra bo ta speculando kico ta bay pasa cu un prijs di un producto riba mercado internacional, segun Minister Mike de Meza a expresa den un entrevista diahuebs.
Haci prognosticonan ta dificil y mas ainda riba mercado di zeta cu a conoce fluctuacionnan grandi den periodonan cortico durante di e ultimo 20 añanan, De Meza a bisa, añadiendo cu en realidad pa hedge zeta mester ta prudente y hedge den proporcion chikito y no pa tempo largo. Asina bo ta “spread the risk” y no ta pone “tur webo den un macutu”. E mercado di zeta ta instabiel y dificil y mester ta mas cauteloso, mester haci prognosticonan ainda mas cortico y hasta pa luna ta dificil pa haci prognostico, e mandatario a comenta. El a splica cu paisnan grandi manera Alemania, Rusia, Inglatera y Merca mes no sa kico lo ta e siguiente desaroyonan y ta den discusion, paisnan productor manera Saudi Arabia, Venezuela y Nigeria no tin acuerdo kico e prijs lo ta den un of dos luna. E mercado ta hopi impredicibel, e mercado ta “volatile” y mester purba mas posibel pa limita e risiconan, Minister De Meza a subraya. Loke a pasa na WEB ta cu menos di seis siman despues cu e compania a hedge e prijs di e combustibel “heavy fuel oil”, e prijs di mercado a cuminsa baha dramaticamente. E minister di utilidad, energia y asuntonan economico a comenta cu Aruba a keda pega cu e situacion aki y awo no ta beneficiando di e prijsnan faborabel riba mercado. WEB a dicidi pa firma un contract pa hedging na fin di september/cuminsamento di oktober cu lo tin un duracion di un aña, pero ni den e prome dos luna di prognosis nan no tabata corecto. Tur datonan di e feitenonderzoek cu e mandatario a pidi ta worde analisa actualmente pa reuni otro siman cu Utilities y WEB pa discuti e resultadonan y kico lo por ta e siguiente pasonan cu na por of lo bay tuma.